

**NAČRT DELA**

**INŠPEKTORATA REPUBLIKE SLOVENIJE ZA OKOLJE IN PROSTOR**

**ZA LETO 2022**

REPUBLIKA SLOVENIJA

**MINISTRSTVO ZA OKOLJE IN PROSTOR**

INŠPEKTORAT REPUBLIKE SLOVENIJE ZA OKOLJE IN PROSTOR

Dunajska cesta 58, 1000 Ljubljana

**Marec 2022**

****

**KAZALO**

[1 UVOD 1](#_Toc99545265)

[2 ORGANIZACIJA IN KADER 3](#_Toc99545266)

[2.1 FINANCE 4](#_Toc99545267)

[2.2 POSLOVNI PROSTORI 4](#_Toc99545268)

[2.3 TEHNIČNA OPREMELJENOST, PROGRAMSKA OPREMA IN DELOVNA OPREMA 5](#_Toc99545269)

[2.4 TFS – ČEZMEJNO POŠILJANJE ODPADKOV 5](#_Toc99545270)

[3 GRADBENA, GEODETSKA IN STANOVANJSKA INŠPEKCIJA 6](#_Toc99545271)

[3.1 GRADBENA INŠPEKCIJA 7](#_Toc99545272)

[3.1.1 PRISTOJNOSTI NADZORA IN DELOVNA PODROČJA 10](#_Toc99545273)

[3.1.2 IZHODIŠČA IN CILJI 12](#_Toc99545274)

[3.1.3 KOORDINIRANE AKCIJE 21](#_Toc99545275)

[3.1.4 KOLIČINSKA OPREDELITEV NAČRTA NADZORA 22](#_Toc99545276)

[3.1.5 DRUGO DELO 23](#_Toc99545277)

[3.2 GEODETSKA INŠPEKCIJA 24](#_Toc99545278)

[3.2.1 PRISTOJNOSTI NADZORA IN DELOVNA PODROČJA 24](#_Toc99545279)

[3.2.2 IZHODIŠČA IN CILJI 24](#_Toc99545280)

[3.2.3 KOORDINIRANE AKCIJE 26](#_Toc99545281)

[3.2.4 KOLIČINSKA OPREDELITEV NAČRTA NADZORA 26](#_Toc99545282)

[3.3 STANOVANJSKA INŠPEKCIJA 27](#_Toc99545283)

[3.3.1 PRISTOJNOSTI NADZORA IN DELOVNA PODROČJA 27](#_Toc99545284)

[3.3.2 IZHODIŠČA IN CILJI 28](#_Toc99545285)

[3.3.3 KOORDINIRANE AKCIJE 31](#_Toc99545286)

[3.3.4 KOLIČINSKA OPREDELITEV NAČRTA NADZORA 31](#_Toc99545287)

[4 INŠPEKCIJA ZA OKOLJE IN NARAVO 33](#_Toc99545288)

[4.1 PRISTOJNOSTI NADZORA IN DELOVNA PODROČJA 33](#_Toc99545289)

[4.1.1 ZAKON O VARSTVU OKOLJA 33](#_Toc99545290)

[4.1.2 ZAKON O VODAH 34](#_Toc99545291)

[4.1.3 ZAKON O OHRANJANJU NARAVE 34](#_Toc99545292)

[4.1.4 ZAKON O GENSKO SPREMENJENIH ORGANIZMIH 34](#_Toc99545293)

[4.1.5 ZAKON O DIMNIKARSKIH STORITVAH 35](#_Toc99545294)

[4.2 IZHODIŠČA IN CILJI 35](#_Toc99545295)

[4.3 REDNI INŠPEKCIJSKI NADZORI 35](#_Toc99545296)

[4.3.1 REGISTER OBRATOV, KI JIH ZAJEMA OKOLJSKI NAČRT NADZORA OBRATOV IED 39](#_Toc99545297)

[4.3.2 OBRATI SEVESO 43](#_Toc99545298)

[4.3.3 ZAVEZANCI ZA RAVNANJE Z ODPADKI 44](#_Toc99545299)

[4.3.4 ČEZMEJNO POŠILJANJE ODPADKOV 45](#_Toc99545300)

[4.4 IZREDNI NADZORI INŠPEKCIJE ZA OKOLJE IN NARAVO 53](#_Toc99545301)

[4.4.1 IZREDNI OKOLJSKI INŠPEKCIJSKI NADZORI OBRATOV IED 54](#_Toc99545302)

[4.4.2 POSTOPKI IZREDNIH INŠPEKCIJSKIH PREGLEDOV OBRATOV SEVESO 54](#_Toc99545303)

[4.5 DRUGI NADZORI 54](#_Toc99545304)

[4.6 UKREPI ZA POVEČANJE UČINKOVITOSTI ION 54](#_Toc99545305)

[4.7 KOORDINIRANE AKCIJE 56](#_Toc99545306)

[4.8 KOLIČINSKA OPREDELITEV NAČRTA NADZORA 57](#_Toc99545307)

# UVOD

Inšpektorat Republike Slovenije za okolje in prostor (v nadaljnjem besedilu: IRSOP) je bil ustanovljen z Uredbo o spremembah in dopolnitvah Uredbe o organih v sestavi ministrstev (Uradni list RS, št. 91/2014). IRSOP deluje kot organ v sestavi Ministrstva za okolje in prostor (v nadaljnjem besedilu: MOP).

Javni uslužbenci organa opravljajo naloge inšpekcijskega nadzora nad izvajanjem predpisov in splošnih aktov s področja urejanja prostora in naselij, graditve objektov in izvedbe gradbenih konstrukcij, izpolnjevanja bistvenih zahtev za objekte, nad izvajanjem predpisov s stanovanjskega področja in geodetske dejavnosti ter s področja varstva okolja in ohranjanja narave, upravljanja voda, industrijskega onesnaževanja in gensko spremenjenih organizmov. Od leta 2017 IRSOP opravlja tudi upravne in strokovne naloge na področju čezmejnega pošiljanja odpadkov, razen za radioaktivne odpadke. Od 30. decembra 2020 naprej je bila tudi IRSOP dodeljena pristojnost, da pri izvajanju inšpekcijskega nadzorstva v okviru svojega delovnega področja nadzoruje izvajanje ukrepov iz Zakona o nalezljivih boleznih (ZNB).

IRSOP z napovedanimi in nenapovedanimi inšpekcijskimi nadzori preverja spoštovanje zakonskih določb s področja okolja in prostora.

* S celovitimi nadzori se opravlja celovit nadzor nad zakonitostjo delovanja zavezancev, s tematskimi nadzori se pregleduje izvajanje posameznega materialnega predpisa in v nadzoru zaznane težave pri izpolnjevanju predpisanih zahtev ali pa se pridobivajo podatki o dejanskem stanju (posnetek stanja) na posameznem upravnem področju.
* Na podlagi prejetih prijav, pobud, pritožb in obvestil fizičnih ali pravnih oseb IRSOP izvaja izredne inšpekcijske nadzore. Pregledi, ki se ne izvajajo na podlagi prejete prijave, ampak jih inšpektorji izvajajo v okviru sprejetega letnega načrta nadzora zavezancev, na lastno pobudo in v okviru načrtovanih akcij, se štejejo za redne preglede.
* Redne inšpekcijske nadzore IRSOP načrtuje v letnih načrtih dela. Z njimi zagotavlja sistematičen in učinkovit nadzor inšpekcijskih zavezancev. IRSOP v letnem načrtu dela določi glavne usmeritve dela in obseg inšpekcijskega nadzora za tekoče leto. Pri določitvi letnega načrta dela izhaja iz ugotovitev že izvedenih inšpekcijskih nadzorov in ocene, na katerem področju obstaja večja verjetnost kršitve predpisov in strateških usmeritev inšpektorata. Načrt dela je objavljen na spletni strani inšpektorata <https://www.gov.si/drzavni-organi/organi-v-sestavi/inspektorat-za-okolje-in-prostor/o-inspektoratu-za-okolje-in-prostor/>
* Za preverjanje, ali so zavezanci v opredeljenem roku uresničili oziroma izpolnili ukrepe, ki so jih inšpektorji odredili za odpravo pomanjkljivosti in nepravilnosti, se izvajajo kontrolni inšpekcijski nadzori. Posebna pozornost je namenjena ukrepanju v prekrškovnem postopku.
* IRSOP bo izvedel različne usmerjene akcije na področjih, kjer so bile v preteklem obdobju ugotovljene večje nepravilnosti, kjer sprememba posamezne področne zakonodaje na novo določa nadzor, in na področjih, kjer je izkazan širši javni interes. Poleg tega se bo IRSOP dejavno vključeval v skupne akcije več inšpektoratov in koordinirane akcije, ki jih bodo organizirali Inšpekcijski svet in regijske koordinacije območnih enot, ter s tem nadaljeval že vzpostavljeno prakso.

Načrt dela IRSOP za leto 2022 upošteva Strateške usmeritve dela za gradbeno, geodetsko, stanovanjsko inšpekcijo, inšpekcijo za okolje in naravo ter načrt dela inšpekcije za okolje in naravo za obdobje 2020–2022. Inšpekcijski nadzori so usmerjeni predvsem na področja, kjer se je v preteklosti že zaznalo nespoštovanje predpisov oziroma so se zaznale težave pri njihovem izvajanju, in na področja, kjer bi lahko bila zaradi nespoštovanja predpisov neposredno ogrožena človeška življenja ali zdravje ljudi ter storjena večja materialna škoda.

Za nadzor obratov večjega tveganja za okolje (SEVESO), zavezancev za ravnanje z odpadki in naprav, ki povzročajo onesnaževanje večjega obsega (IED-zavezanci), pa IRSOP sprejema še dodaten načrt dela, kot to določa Zakona o varstvu okolja. Ta načrt za nadzor SEVESO zavezancev se načrtuje triletno.

# ORGANIZACIJA IN KADER

IRSOP je organ v sestavi Ministrstva za okolje in prostor, ki ga vodi in predstavlja glavni inšpektor. Sedež ima v Ljubljani na naslovu Dunajska cesta 58. V sestavi IRSOP delujejo Inšpekcija za okolje in naravo, Gradbena, geodetska in stanovanjska inšpekcija, Služba za skupne in pravne zadeve ter osem območnih enot. Inšpekcijo za okolje in naravo ter Gradbeno, geodetsko in stanovanjsko inšpekcijo vodi direktor posamezne inšpekcije, Službo za skupne in pravne zadeve vodja službe, območne enote pa vodja posamezne enote.

IRSOP ima osem območnih enot, v sklopu katerih delujejo izpostave in pisarne, ki so razporejene na 18 lokacij. Območne enote so:

* Območna enota Celje s sedežem v Celju, Krekov trg 9,
* Območna enota Koper s sedežem v Kopru, Piranska cesta 2,
* Območna enota Kranj s sedežem v Kranju, Slovenski trg 1,
* Območna enota Ljubljana s sedežem v Ljubljani, Vožarski pot 12,
* Območna enota Maribor s sedežem v Mariboru, Partizanska cesta 47,
* Območna enota Murska Sobota s sedežem v Murski Soboti, Trg zmage 7,
* Območna enota Nova Gorica s sedežem v Novi Gorici, Trg Edvarda Kardelja 1,
* Območna enota Novo mesto s sedežem v Novem mestu, Defranceschijeva ulica 1.

Na dan 3. januarja 2022 je imel IRSOP zaposlenih 191 javnih uslužbencev; dovoljena kvota je 192 zaposlenih za nedoločen čas in 3 pripravniki.

V IRSOP je bilo skupaj zaposlenih 191 javnih uslužbencev, od tega:

* glavni inšpektor,
* namestnik glavnega inšpektorja,
* en geodetski inšpektor,
* šest stanovanjskih inšpektorjev,
* 67 gradbenih inšpektorjev,
* 56 inšpektorjev za okolje in
* 59 ostalih javnih uslužbencev.

V skupno število zaposlenih javnih uslužbencev so všteti zaposleni za nedoločen in določen čas.

V kadrovski načrt so všteti vsi zaposleni za nedoločen čas (186), zaposleni za določen čas iz razloga pripravništva (1) in zaposleni za določen čas iz razloga povečanega obsega dela (4).

Zaposlenih, ki se ne vštevajo v kadrovski načrt, IRSOP ne beleži.

Na 8 območnih enotah po Sloveniji in njihovih izpostavah gre za različno število razporejenih javnih uslužbencev (v nadaljevanju JU), in sicer:

* OE Celje – 22 JU,
* OE Koper – 16 JU,
* OE Kranj – 11 JU,
* OE Ljubljana – 35 JU,
* OE Maribor – 27 JU,
* OE Murska Sobota – 11 JU,
* OE Nova Gorica – 12 JU,
* OE Novo Mesto – 12 JU in
* sedež IRSOP (vodstvo, Služba za skupne in pravne zadeve, Inšpekcija za okolje in naravo, Gradbena, geodetska in stanovanjska inšpekcija) – 45 JU.

IRSOP ob sprejetju različnih zakonov dobiva vedno nove pristojnosti, kot je na primer Zakon o dimnikarskih storitvah (nadzor glede nevarnosti za zastrupitev s CO, ki ga je prej opravljal ZIRS, in nadzor dimnikarskih družb, ki ga je opravljal MOP), ter Gradbeni zakon, zato je bila že za leto 2019 načrtovana zaposlitev še 5 dodatnih inšpektorjev za okolje in 15 gradbenih inšpektorjev, kar pa s kadrovskim načrtom ni bilo realizirano. Dodatno je bila v skladu z Gradbenim zakonom v letu 2020 načrtovana zaposlitev 10 gradbenih inšpektorjev. Poleg tega opažamo, da so inšpekcijski postopki vse bolj zahtevni, zato bi nujno potrebovali dodatne pravnike, saj so trenutno na inšpekcijah kot pomoč inšpektorjem zaposleni samo štirje pravniki, dva za področje okolja in dva za področje prostora.

O povečevanju obsega dela in nujnosti novih kadrov bo bolj obsežno navedeno spodaj pod točko 2.4 za področje čezmejnega prevoza odpadkov.

IRSOP ima zaradi povečanega števila prekrškovnih postopkov, izdanih sklepov o založitvi sredstev in upravnih izvršb povečano količino dela na finančnem področju, zato smo eno delovno mesto namenili za ta dela na finančnem področju. Še vedno pa zelo manjka en sodelavec, ki bi opravljal več manjših del, kot so razne zadeve v splošni službi, izvajanje postopkov po IJZ, pomoč delavki, ki dela z dokumentarnim gradivom in ureja arhiv, nadomeščanje edine osebe v vložišču, ki je obenem tudi tajnica.

## 2.1 FINANCE

IRSOP ima zagotovljena sredstva za osnovno poslovanje in tri namenske postavke. To so: izvršbe inšpekcijskih odločb, analize odvzetih vzorcev in izvedenska mnenja. Veljavni proračun za leto 2022 znaša skupaj 12.550.460,94 EUR. Za plače je dodeljeno 8.200.000,00 EUR, materialne stroške 614.800,00 EUR, investicije 110.000,00 EUR, izvedenska mnenja 30.000,00 EUR, analize 40.000,00 EUR in izvršbe 3.500.000,00 EUR.

Iz sredstev za investicije se zagotavljajo tudi osnovno vzdrževanje in nabava posebne tehnične opreme. Sem spadajo še tekoče investicije za manjša popravila v poslovnih prostorih. Največji strošek pa je menjava izrabljenih vozil, starejših od 10 let, za nova oz. rabljena vozila. Letos imamo v načrtu nabavo enega terenskega vozila in štirih osebnih vozil, od tega dve na električni pogon. Vozila na električni pogon sofinancira ministrstvo. V letošnjem letu in tudi v nadaljnjih bo treba kar precej sredstev nameniti še za financiranje novega programa za osnovno aplikacijo za področje čezmejnih odpadkov, saj je sedanja povsem zastarela. V naslednjih letih pa pričakujemo še večji strošek zaradi povsem novega programa, s katerim bo poenotena dokumentacija na nivoju celotne EU, kar pa pomeni še dodatne zaposlitve in nekoga za tehnično pomoč vsem, ki bodo te obrazce izpolnjevali.

Naloge finančne službe so poleg običajnih finančnih zadev, kot sta nabava in plačevanje računov, tudi urejanje terjatev v upravnih in prekrškovnih postopkih (vračilo taks, stroškov postopka, pošiljanje v izterjavo na FURS, knjiženje založenih sredstev v izvršilnih postopkih) in izvajanje vseh potrebnih postopkov glede izvedbe in načrtovanja proračuna.

## 2.2 POSLOVNI PROSTORI

Inšpektorat deluje v osmih območnih enotah, oziroma skupaj na 18 lokacijah po vsej Sloveniji.

V sredini letošnjega leta bo realizirana selitev OE Celje. Pri povečevanju števila zaposlenih na OE nimamo prostih delovnih mest v pisarnah, zato bo ob novih zaposlitvah treba zagotoviti tudi dodatne pisarniške prostore. Teh nam že resno primanjkuje na lokaciji Dunajska, tako da bomo v letošnjem letu morali tudi na MJU začeti postopek za povečanje števila prostorov.

## 2.3 TEHNIČNA OPREMELJENOST, PROGRAMSKA OPREMA IN DELOVNA OPREMA

V skladu z usmeritvijo države nam MJU zagotavlja dobavo osebnih računalnikov, tiskalnikov in strežnikov. Pri tehnični opremi zaposlenih se je stanje malo izboljšalo, saj so na MJU bolj kooperativni kot prejšnja leta. Tudi letos načrtujemo, da bodo zamenjani dotrajani stacionarni računalniki, tako da jih bodo nadomestili s prenosniki za gradbene inšpektorje, saj je zaradi nove zakonodaje nujna uporaba prenosnikov na terenu. V lanskem letu smo bili vsi migrirani na DRO, v letošnjem letu pa se končuje prenos celotne informatike.

V letu 2019 smo seznanili MJU, da bo treba nabaviti poseben program za vodenje vseh vlog za čezmejni prevoz odpadkov. Trenutno ga imamo, vendar je zastarel in ga bo treba posodobiti za današnje tehnične zahteve. Strinjali so se, napredka ni bilo, zato smo v začetku leta 2020 začeli sami delati na tem področju, potem pa se je vse ustavilo. Konec lanskega leta smo sami poiskali izvajalca, da pripravimo nov program, ker je ta že skoraj neuporaben, saj je star blizu 20 let in je že slabo kompatibilen s sedanjimi operacijskimi programi. Gre za področje dela, ki mora delovati nemoteno, saj industrija vsak dan proizvaja odpadke in država si ne more privoščiti, da zaradi nedelujočega računalniškega programa ne bi izdajala teh odločb.

Cilj razvoja je postavljen tudi že za leta naprej, da se poveže z dokumentnim sistemom INSPIS in internetno platformo, to je EUDIN, ki že deluje v nekaj državah v Evropi. S tem bi se zmanjšala količina administrativnih del na področju čezmejnega pošiljanja odpadkov. Tega ne moremo vzpostaviti sami, saj mora biti vse urejeno tudi na MJU in kompatibilno z zahtevami HKOM.

Nujni strošek je tudi delovna oprema, saj morajo biti inšpektorji na terenu primerno oblečeni in obuti, ker delajo na nevarnih terenih oz. pridejo v stik z nevarnimi snovmi. Tako kot lani bodo tudi letos večji stroški glede osebne varnosti, saj moramo skrbeti za maske in razkužila, da lahko zagotavljamo varne delovne pogoje.

## 2.4 TFS – ČEZMEJNO POŠILJANJE ODPADKOV

Na področju čezmejnega pošiljanja odpadkov se obseg dela iz leta v leto povečuje. Problematiko povečanega obsega dela se lahko delno uredi z novimi tehničnimi rešitvami, bo pa treba načrtovati tudi zaposlitev dodatnih uslužbencev, na kar opozarjamo že od leta 2018.

V štirih letih, do konca leta 2021, se je število vlog povečalo za 55 % glede na leto 2017. To pomeni, da potrebujemo za vodenje upravnih postopkov najmanj še enega strokovnega sodelavca. Zaradi tega povečanja se je sorazmerno povečala tudi količina dokumentov in el. pošte, tako da ena zaposlena ni več zmogla vsega dela. Tako smo v lanskem letu uspeli zaposliti še eno sodelavko za nedoločen čas. Če se bo ta trend nadaljeval, bo za vodenje upravnih postopkov potrebnih še več ljudi.

Za uspešnejše delo javne uslužbenke sodelujejo tudi z inšpektorji za okolje ob izvajanju akcij nadzora na terenu, s čimer je zagotovljeno hitrejše in učinkovitejše delo pri izvedbi upravnih postopkov. Povečuje se tudi število nezakonitih pošiljk, kar pomeni posebni postopek in veliko komunikacije z drugimi državami, da se pošiljke vrnejo v države odpreme, oziroma se zanje uredi alternativna predelava.

Postopki se začnejo in vodijo na podlagi vlog strank, ki želijo pridobiti soglasje za čezmejno pošiljanje odpadkov. Inšpektorat se bo še naprej trudil, da bi se vloge reševale v čim krajših rokih, kar pa ni odvisno le od slovenskega pristojnega organa, temveč od tujih organov, s katerimi je treba sodelovati. Pri pregledih pošiljk na terenu naši inšpektorji najdejo vse več pošiljk teh odpadkov, ki nimajo soglasja za prevoz, kar pomeni poseben postopek skladiščenja in potem urejanje vračila. V nekaterih primerih pa moramo pošiljke tudi uničiti, kar pomeni stroške za naš proračun. Zato se bomo v letošnjem letu zavzeli za posebno postavko, s katere bi lahko plačevali te vrste stroškov, saj so upravne takse za vlagatelje soglasij precej velike.

# GRADBENA, GEODETSKA IN STANOVANJSKA INŠPEKCIJA

Gradbena, geodetska in stanovanjska inšpekcija, ki deluje v okviru IRSOP, nadzoruje izvajanje predpisov s področja prostora in graditve, geodetske dejavnosti in stanovanjskega področja. Da bo tudi leta 2022 nadzor nad izvajanjem predpisov čim bolj učinkovit in ciljno usmerjen glede na prednostne naloge dela, je oblikovan načrt dela te inšpekcije za to leto, upoštevajoč tudi strateške usmeritve in prednostne naloge za leto 2022. Načrt nadzora je pripravljen glede na prednostne naloge in cilje dela ob upoštevanju dosedanjih izkušenj in pri nadzoru pridobljenih podatkov. Na delo inšpektorjev imajo velik vpliv tudi zunanji dejavniki (predvsem prijave, trendi v gradbeništvu in gradnji ter na trgu, spremembe zakonodaje ipd.).

Načrt dela je nastal na podlagi načrtnega in sistematičnega dela v preteklih letih in zakonskih pristojnosti. Namen oblikovanja načrta nadzora je predvsem doseganje čim boljših rezultatov dela, pri nadzoru pa upoštevanje osnovnih ciljev, določenih v predpisih, politiki ministrstva in države, ter čim hitrejše odzivanje na dogajanja na terenu in trgu. Kljub omejenemu številu inšpektorjev in drugih javnih uslužbencev ter omejenim materialnim virom je predstavljeni načrt zasnovan tako, da bo inšpekcijski nadzor kar najbolj učinkovit in bo z izvajanjem zagotovil največji učinek na nadzorovanih področjih.

Da bi na področju dela gradbene, geodetske in stanovanjske inšpekcije zagotovili čim bolj optimalno izpolnjevanje zahtev in pogojev, ki jih določajo materialni predpisi, smo določili temeljna oziroma bistvena področja nadzora ter v okviru temeljnih ciljev opredelili prednostne naloge in ukrepe za njihovo doseganje.

Letos bo gradbena inšpekcija še naprej aktivno sodelovala pri oblikovanju zakonskih določil, ki vplivajo na njeno pristojnost, ter dajala predloge s svojega področja dela, stanovanjska inšpekcija pa bo nadaljevala svoje aktivnosti in sodelovala pri pripravi predloga sprememb in dopolnitev Stanovanjskega zakona oziroma oblikovanju nove stanovanjske zakonodaje.

Gradbeno, geodetsko in stanovanjsko inšpekcijo sestavljajo:

* gradbena inšpekcija,
* geodetska inšpekcija in
* stanovanjska inšpekcija.

## GRADBENA INŠPEKCIJA

Gradbena inšpekcija se že dalj časa spopada z velikim številom prijav in zadev. Zaradi velikega obsega prijav in že začetih inšpekcijskih postopkov so bile 20. maja 2013 sprejete Prioritete za razvrščanje (in sicer za obravnavanje prijav, za nadaljevanje začetih inšpekcijskih postopkov in v izvršilnih postopkih). Prioritete so bile večkrat dopolnjene. 2. oktobra 2020 so bile sprejete nove Usmeritve za vrstni red obravnave prijav, usmeritve za vrstni red obravnave že začetih inšpekcijskih postopkov in usmeritve za izvajanje izvršb po drugi osebi, vse na področju dela gradbenih inšpektorjev, s katerimi so prenehale veljati vse predhodno sprejete. Zaradi sprejetja ZURE v povezavi z nepristojnostjo gradbene inšpekcije nad energetskimi izkaznicami so bile spremenjene 11. decembra 2020.

Usmeritve sledijo zaščiti javnega interesa pri gradnji objektov in so usklajene s 77. členom Gradbenega zakona (Uradni list RS, št. [61/17](http://www.uradni-list.si/1/objava.jsp?sop=2017-01-2914), popr. [72/17](http://www.uradni-list.si/1/objava.jsp?sop=2017-21-3507) in [65/20](http://www.uradni-list.si/1/objava.jsp?sop=2020-01-0978), v nadaljnjem besedilu: GZ) in 88. členom Gradbenega zakona (Uradni list RS, št. 199/21, v nadaljnjem besedilu: GZ-1), ki pri določanju vrstnega reda obravnave prijav in zadev določata, da se upoštevajo stopnja javnega interesa, faza izvajanja gradnje, vrsta kršitve, lastnosti in namen objekta. V nadaljevanju so Usmeritve za izvajanje izvršb po drugi osebi skladne z določili 89. člena GZ ter 101. člena GZ-1, ki določata, da se v odločbi o odrejenem inšpekcijskem ukrepu (ko je odrejena odstranitev zgrajenega objekta ali dela objekta, vzpostavitev prejšnjega stanja ali drugačna sanacija objekta) inšpekcijskega zavezanca opozori na to, da se bo v primeru neizpolnitve odrejene obveznosti začel postopek izvršbe nedenarne obveznosti, ki se bo opravil s prisilitvijo ali po drugih osebah. Pri izvajanju izvršbe po drugih osebah se upošteva stopnja javnega interesa po naslednjih merilih: pravno stanje izdanih upravnih aktov, na podlagi katerih se opravlja izvršba; fizične in druge lastnosti objekta; vpliv objekta na ljudi in okolje; lega objekta; objekt v javni rabi ali objekt, v katerem se opravlja dejavnost ali objekt gospodarske javne infrastrukture; možnost legalizacije.

Gradbeni inšpektorji pri obravnavi prijav, vodenju inšpekcijskih postopkov in opravljanju upravnih izvršb po določilih veljavne zakonodaje upoštevajo predvsem javno korist in javni interes. Namen razvrščanja in določanja prednostnih nalog je zagotavljanje učinkovitejšega delovanja gradbene inšpekcije pri izvajanju njene temeljne naloge, tj. zagotavljanje spoštovanja zakonov in podzakonskih predpisov na področju graditve objektov, in sicer poenoteno glede na pomembnost po vsej Sloveniji brez morebitnih zunanjih vplivov in pritiskov na inšpekcijske postopke. Zakon o splošnem upravnem postopku posebej ureja nujne ukrepe v javnem interesu, če ostaja nevarnost za življenje in zdravje ljudi, javni red in mir, javno varnost ali premoženje večje vrednosti. Prednostne naloge dela gradbene inšpekcije jasno opredeljujejo načine ravnanja v zvezi z obravnavo prijav, vodenjem inšpekcijskih postopkov in prednostno izvedbo izvršb ter imajo jasno določena merila za vrstni red obravnave prijav, zadev in izvršb.

Merila v delu, ki se nanašajo na obravnavo prijav in zadev, določa GZ v 77. členu ter novi GZ-1 v 88. členu, podrobneje pa so prednostne naloge opredeljene v internem aktu IRSOP. Tako je prednostna naloga gradbene inšpekcije, da obravnava prijave pravnih in fizičnih oseb, iz katerih izhaja, da obstaja nevarnost za življenje in zdravje ljudi, javni red in mir, javno varnost ali premoženje večje vrednosti.

Gradbeni inšpektorji vsako prejeto prijavo, ki jo prejmejo od pravnih ali fizičnih oseb, rangirajo, prijave pa obravnavajo po vrstnem redu, določenim z njenim rangom. Vsaka prejeta prijava je tako obravnavana, ko je glede na merila razvrščanja na vrsti za obravnavo.

Pri določanju prednostnih nalog dela gradbene inšpekcije pri obravnavi prijav in vodenju zadev se upoštevajo predvsem stopnja javnega interesa za obravnavo prijave ob upoštevanju naslednjih meril:

* faza gradnje (objekt v gradnji, že zgrajeni objekt),
* vrsta kršitve (nelegalna gradnja oziroma objekt, neskladna gradnja oziroma objekt, uporaba objekta, nadzor nad udeleženci gradnje, gradbeni proizvodi),
* zahtevnost objekta – zahtevnost objekta po Uredbi o razvrščanju objektov (zahtevni, manj zahtevni, nezahtevni, drugi gradbeni posegi),
* vrsta objekta (javni objekt: šola, vrtec, bolnišnica, industrijski objekt, poslovni objekt, večstanovanjski objekt, nestanovanjski objekt, inženirski objekt ipd.),
* nevarnost (nevarni javni objekt, ogrožanje javnih površin, objekt v zasebni lasti),
* druge lastnosti: vpliv objekta na okolje, gradnja za trg, kršitve glede na lego objekta v prostoru – zaščitena območja (TNP, krajinski parki, vodovarstvena območja, kmetijska zemljišča, gozdne površine ipd.).

Gradbeni inšpektorji izvršljive inšpekcijske odločbe izvršujejo po vrstnem redu, ki ga določajo sprejete prednostne usmeritve za razvrščanje izvršilnih postopkov. Pri določanju prednosti pri razvrščanju se upoštevajo zlasti stopnja javnega interesa za izvršitev odločbe z upoštevanjem naslednjih meril:

* pravno stanje (pravnomočnost, izvršljivost) izdanih upravnih aktov, na podlagi katerih se opravlja izvršba,
* fizične lastnosti objekta – zahtevnost objekta po Uredbi o razvrščanju objektov (zahtevni, manj zahtevni, nezahtevni, drug gradbeni poseg),
* vpliv objekta na ljudi in okolje (objekt, za katerega je s predpisi o varstvu okolja določeno, da je zanj presoja vplivov na okolje obvezna, in objekt, za katerega s predpisi o varstvu okolja ni obvezna presoja vplivov na okolje, z onesnaževanjem in obremenjevanjem pa vpliva na kakovost bivanja v določenem okolju),
* lega objekta v prostoru (nacionalni/narodni park, regijski park, krajinski park, Natura 2000, naravne vrednote in spomeniki, ekološko pomembna območja in posebna varstvena območja, naravni rezervat, zaščiteno mestno jedro in spomeniško zaščiteni objekti, vodovarstveno območje, vodno zemljišče, zemljišča s podzemnimi vodami, priobalni pasovi, gozdno zemljišče, prvo kmetijsko zemljišče, naravna zdravilna sredstva, varovalni pas posameznih objektov gospodarske javne infrastrukture, zemljišča, na katerih je območje izključne rabe letališča, vzletišča oziroma infrastrukturnega objekta navigacijskih služb zračnega prometa, in zemljišča, nad katerimi je na podlagi predpisov, ki urejajo letalstvo, določeno območje nadzorovane rabe in območje omejene rabe, območja s področja obrambe in varstva pred naravnimi in drugimi nesrečami ter drugi varovani pasovi ali katera druga zaščitena območja, kot izhajajo iz prostorskih aktov),
* objekti v javni rabi,
* objekti, v katerih se opravlja dejavnost,
* možnost legalizacije objekta.

Po 1. 6. 2022, ko se začne uporabljati GZ-1, bo upoštevano tudi merilo, ali gre za objekt javne gospodarske infrastrukture.

Gradbeni inšpektorji morajo pri izvajanju izvršbe po drugih osebah dosledno upoštevati vrstni red izvršilnih postopkov, določen na podlagi prednostnih nalog dela gradbene inšpekcije pri izvršilnih postopkih.

Pri izvršilnih postopkih bodo imele prednost tiste zadeve, pri katerih so upravni akti pravnomočni. ZUP posebej ureja ukrepanje v primeru nujnih ukrepov v javnem interesu, ki so podani, če ostaja nevarnost za življenje in zdravje ljudi, javni red in mir, javno varnost ali premoženje večje vrednosti. V takšnih primerih bodo izvršbe potekale prednostno.

Z notranjo ureditvijo razvrščanja prijav/zadev po pomembnosti sta zakonodajalec in IRSOP zagotovila učinkovito izvajanje nalog, ki jih po zakonu IRSOP mora zagotavljati, ob tem pa varovati javni interes, ki zahteva izvajanje nujnih ukrepov in predvsem obravnavo resnejših nepravilnosti. Menimo, da inšpektorat s takšnim delom zagotavlja učinkovitejšo represivno politiko, saj naj bi se s tem preprečevalo nadaljevanje kršitev večjih kršiteljev in zagotavljala večja varnost.

Prednostno razvrščanje prijav, inšpekcijskih postopkov in izvršilnih postopkov glede na pomembnost kršitve in določanje stopnje pomembnosti obravnave ter posledično vrstni red reševanja prijav, vodenja inšpekcijskih postopkov in izvedbe izvršbe v skladu z 11. točko prvega odstavka 6. člena Zakona o dostopu do informacij javnega značaja štejemo za izjemo od prostega dostopa do informacij javnega značaja. Metodologija obravnavanja prijav in razvrščanje izvršilnih postopkov se nanaša na notranje poslovanje organov. Z razkritjem Prioritet za razvrščanje bi IRSOP utrpel resne in vsebinske motnje pri svojem delovanju, ki bi bile večje kot pravica javnosti, da se seznani s prednostnim razvrščanjem, kar je z instančnimi odločbami potrdila tudi informacijska pooblaščenka.

V letu 2022 bo poudarek dela gradbenih inšpektorjev na reševanju starih zadev, da bi zmanjšali število aktivnih spisov.

Na delo gradbene inšpekcije bo bistveno vplival novi GZ-1, ki se začne uporabljati 1. junija 2022, predvsem glede odloga izvršbe zaradi nesorazmernosti posega inšpekcijskega ukrepa v dom in sodne presoje tega ukrepa, ki sledita Odločbi ustavnega sodišča št. U-I-64/14-20 z dne 12. oktobra 2017.

[**Odlog izvršbe zaradi nesorazmernosti posega inšpekcijskega ukrepa v dom tako določa 104. člen GZ-1.**](https://www.uradni-list.si/glasilo-uradni-list-rs/vsebina/2021-01-3972/#(odlog izvršbe zaradi nesorazmernosti posega inšpekcijskega ukrepa v dom)) Če v objektu, za katerega je bil izrečen inšpekcijski ukrep odstranitve ali prepovedi uporabe objekta, prebiva inšpekcijski zavezanec ali posameznik (v nadaljnjem besedilu: predlagatelj) in zanj objekt predstavlja dom, lahko predlagatelj v postopku izvršbe do izvršitve inšpekcijske odločbe vloži predlog za odlog izvršbe zaradi nesorazmernosti posega inšpekcijskega ukrepa v dom. Vložitev predloga odloži postopek izvršbe do dokončne odločitve o predlogu iz prejšnjega odstavka. Pristojni inšpektor odloži izvršitev inšpekcijske odločbe za pet let od izdaje sklepa o odložitvi izvršitve inšpekcijske odločbe, če predlagatelj izkaže, da:

– živi v objektu iz prvega odstavka tega člena neprekinjeno več kot eno leto pred začetkom postopka inšpekcijskega nadzora;

– on oziroma osebe, ki skupaj s predlagateljem prebivajo v objektu iz prvega odstavka tega člena, niso imetniki stvarne ali obligacijske pravice, ki jim omogoča nastanitev v drugem primernem stanovanju;

– objekt iz prvega odstavka tega člena leži na zemljišču, ki je v lasti predlagatelja, razen če je predlagatelj predstavnik deprivilegirane ali ranljive družbene skupine in v primeru ugotovljene stavbne pravice na zemljišču, na katerem leži objekt, in

– objekt iz prvega odstavka tega člena leži na zemljišču, ki ni na zakonsko določenem varovalnem območju gospodarske javne infrastrukture ali v zavarovanem območju, določenem v skladu z zakonom, ki ureja ohranjanje narave, ali vodovarstvenem območju, določenem v skladu z zakonom, ki ureja vode.

Če predlagatelj dejstev iz prejšnjega odstavka ne izkaže, pristojni inšpektor izda sklep o prekinitvi postopka in napoti predlagatelja, da v roku 30 dni od vročitve sklepa o prekinitvi postopka pri okrajnem sodišču sproži postopek ugotavljanja nesorazmernosti posega izrečenega ukrepa v predlagateljev dom. Pritožba zoper sklep o prekinitvi postopka ni dovoljena. Če predlagatelj v roku pri pristojnem sodišču ni sprožil postopka iz prejšnjega odstavka, se šteje, da je predlog iz prvega odstavka tega člena umaknil, in se postopek glede predloga iz prvega odstavka tega člena ustavi. Če sodišče v postopku iz četrtega odstavka 104. člena odloči, da izrečeni inšpekcijski ukrep nesorazmerno posega v predlagateljev dom, inšpektor izda sklep o odlogu izvršbe za pet let od vročitve tega sklepa. Predlagatelj lahko pred potekom roka iz drugega odstavka **tega člena ali roka iz prejšnjega odstavka ponovno vloži predlog iz prvega odstavka tega člena. Inšpekcijski organ o ponovni vlogi ne odloča po določbah tretjega odstavka tega člena, temveč postopa po določbah četrtega odstavka tega člena. V primeru izdane inšpekcijske odločbe o nevarnem objektu se določbe tega člena ne uporabljajo.**

[**Sodno presojo nesorazmernosti posega inšpekcijskega ukrepa v dom določa 105. člen GZ-1.**](https://www.uradni-list.si/glasilo-uradni-list-rs/vsebina/2021-01-3972/#(sodna presoja nesorazmernosti posega inšpekcijskega ukrepa v dom)) Sodišče v nepravdnem postopku s sklepom dopusti presojo nesorazmernosti posega izrečenega ukrepa v predlagateljev dom, če:

– je predlog vložil predlagatelj na podlagi sklepa iz četrtega odstavka prejšnjega člena,

– je predlog vložen v predpisanem roku,

– ne gre za nevarni objekt,

– predlagatelj izkaže, da je objekt iz prvega odstavka prejšnjega člena njegov dom ali dom osebe, ki tam prebiva.

Če sodišče dopusti presojo iz prvega odstavka 105. čl. GZ-1, pretehta osebne okoliščine predlagatelja ali osebe iz četrte alineje prvega odstavka 105. čl. GZ-1 in cilje, pomembnost in nujnost zaščite javnega interesa ter na tej podlagi odloči, ali izvršitev inšpekcijskega ukrepa predstavlja nesorazmeren poseg v predlagateljev dom. Sodišče lahko tudi odredi ponovno priključitev na javno vodovodno omrežje in kanalizacijsko omrežje ter javno električno omrežje, če je to tehnično mogoče.

Pri presoji osebnih okoliščin se zlasti upošteva:

– ali je bivanje v objektu ali njegovem delu nezakonito in se je predlagatelj zavedal nezakonitosti,

– ali si je predlagatelj prizadeval pridobiti ustrezna dovoljenja za odpravo nelegalnosti objekta,

– ali je predlagatelj oziroma njegov ožji družinski član v skladu z določbami zakona, ki ureja stanovanjska razmerja, imetnik stvarne ali obligacijske pravice, ki mu omogoča nastanitev v drugem primernem stanovanju,

– ali je predlagatelju bila ponujena preselitev v drugo primerno stanovanje in

– ali je predlagatelj predstavnik deprivilegirane in ranljive družbene skupine.

Zaščita javnega interesa je upravičena, če država zasleduje legitimne cilje, kot so na primer:

– varstvo človekovih pravic in temeljnih svoboščin drugih oseb,

– varstvo zdravja in življenja ljudi,

– varnost države,

– varstvo okolja in ohranjanje narave,

– varstvo voda,

– varstvo kulturne dediščine,

– varstvo kulturne krajine in kakovostnega grajenega okolja.

Sodišče nemudoma obvesti pristojnega inšpektorja o izdanih aktih iz tega člena in o njihovi pravnomočnosti.

### PRISTOJNOSTI NADZORA IN DELOVNA PODROČJA

Pristojnosti gradbene inšpekcije so določene v zakonih (Gradbeni zakon, Gradbeni zakon-1, Zakon o urejanju prostora-2, Zakon o urejanju prostora-3, Zakon o arhitekturni in inženirski dejavnosti, Zakon o rudarstvu-1, Zakon o preprečevanju dela in zaposlovanja na črno-1 ipd.) in podzakonskih aktih.

Leta 2017 je potekala sprememba prostorske in gradbene zakonodaje, ki je bila 24. oktobra 2017 po rednem postopku sprejeta (Gradbeni zakon, Zakon o urejanju prostora-2 ter Zakon o arhitekturni in inženirski dejavnosti). Nova prostorska in gradbena zakonodaja se je začela uporabljati 1. junija 2018.

Dne 9. decembra 2021 sta bila sprejeta nova zakona Gradbeni zakon-1 in Zakon o urejanju prostora-3, ki se začneta uporabljati 1. junija 2022.

* Gradbeni zakon (Uradni list RS, št. [61/17](http://www.uradni-list.si/1/objava.jsp?sop=2017-01-2914), [72/17 – popr.](http://www.uradni-list.si/1/objava.jsp?sop=2017-21-3507), [65/20](http://www.uradni-list.si/1/objava.jsp?sop=2020-01-0978), [15/21](http://www.uradni-list.si/1/objava.jsp?sop=2021-01-0315) – ZDUOP in [199/21](http://www.uradni-list.si/1/objava.jsp?sop=2021-01-3972) – GZ-1, v nadaljevanju GZ): skladno s 128. členom GZ-1 se postopki, začeti pred začetkom uporabe GZ-1, končajo po določbah GZ. Skladno s 157. členom GZ-1 z 31. decembrom 2021, ko je bil uveljavljen GZ-1, preneha veljati GZ, uporablja pa se do začetka uporabe GZ-1 torej do 1. junija 2022.
* Gradbeni zakon 1 (Uradni list RS, št. [199/21](http://www.uradni-list.si/1/objava.jsp?sop=2021-01-3972), v nadaljevanju GZ-1): za zadeve, ki se bodo začele po 1. juniju 2022.

Na podlagi določil Gradbenega zakona (Uradni list RS, št. [61/17](http://www.uradni-list.si/1/objava.jsp?sop=2017-01-2914), [72/17 – popr.](http://www.uradni-list.si/1/objava.jsp?sop=2017-21-3507), [65/20](http://www.uradni-list.si/1/objava.jsp?sop=2020-01-0978), [15/21](http://www.uradni-list.si/1/objava.jsp?sop=2021-01-0315) – ZDUOP in [199/21](http://www.uradni-list.si/1/objava.jsp?sop=2021-01-3972) – GZ-1) gradbeni inšpektorji nadzirajo gradnjo objektov, med drugim:

* ali imajo investitorji gradbeno dovoljenje za graditev objektov oziroma dela, ki jih opravljajo, ali dela opravljajo v skladu z dovoljenjem in ali so prijavili začetek gradbenih del;
* ali se gradnja oziroma sprememba namembnosti izvaja v skladu z izdanim gradbenim dovoljenjem;
* ali se rekonstrukcija objekta izvaja v skladu z izdanim gradbenim dovoljenjem in ali je začetek del prijavljen;
* ali se gradi objekt, za katerega je izdan sklep, s katerim sta se dovolila obnova postopka in zadržanje izvršitve gradbenega dovoljenja;
* ali udeleženci pri graditvi objektov izpolnjujejo zahteve, določene z zakonom;
* ali je investitor vložil popolno prijavo začetka gradnje in potrebno dokumentacijo;
* ali ima objekt uporabno dovoljenje in ali se objekt uporablja v skladu z njim;
* ali zagotovijo, da objekti ne ogrožajo varnosti in zdravja ljudi ter okolice.

Na podlagi določil Zakona o urejanju prostora (Uradni list RS, št. [61/17](http://www.uradni-list.si/1/objava.jsp?sop=2017-01-2915) in [199/21](http://www.uradni-list.si/1/objava.jsp?sop=2021-01-3971) – ZUreP-3) gradbeni inšpektorji nadzirajo:

* izpolnjevanje predpisanih pogojev za izdelovalce in odgovorne vodje po ZUreP-2 in na njegovi podlagi izdanih predpisih.

Na podlagi določil Zakona o arhitekturni in inženirski dejavnosti (Uradni list RS, št. [61/17](http://www.uradni-list.si/1/objava.jsp?sop=2017-01-2913) – ZAID) gradbeni inšpektorji nadzirajo:

* zagotavljanje izpolnjevanja pogojev pooblaščenih arhitektov in inženirjev ter gospodarskih subjektov, ki opravljajo arhitekturno in inženirsko dejavnost.

Postopki, začeti pred začetkom uporabe GZ, se skladno z določilom prvega odstavka 106. člena GZ končajo po določbah ZGO-1.

Tako na podlagi določil ZGO-1 gradbeni inšpektorji nadzirajo gradnjo objektov, med drugim:

* ali imajo investitorji gradbeno dovoljenje za graditev objektov oziroma dela, ki jih opravljajo, ali dela opravljajo v skladu z dovoljenjem;
* ali se gradnja oziroma sprememba namembnosti izvaja v skladu z izdanim gradbenim dovoljenjem;
* ali se dela, za katera ni treba pridobiti dovoljenj po določbah ZGO-1, izvajajo v skladu s prostorskimi akti in gradbenimi predpisi;
* ali se gradi objekt, za katerega je izdan sklep, s katerim sta se dovolila obnova postopka in zadržanje izvršitve gradbenega dovoljenja;
* ali udeleženci pri graditvi objektov izpolnjujejo zahteve, določene z ZGO-1;
* ali imajo lastniki za uporabo objektov uporabno dovoljenje in ali objekte uporabljajo v skladu z njim;
* ali objekte vzdržujejo tako, da ti ne ogrožajo varnosti in zdravja ljudi ter okolice.

Na podlagi Zakona o rudarstvu (Uradni list RS, št. [14/14](http://www.uradni-list.si/1/objava.jsp?sop=2014-01-0381) – ZRud-1) gradbeni inšpektorji nadzirajo:

* ali se rudarska dela na stavbnih zemljiščih izvajajo zakonito in
* ali se izvaja gradnja dodatne rudarske infrastrukture zunaj rudniških prostorov v skladu s predpisi, ki urejajo graditev objektov.

Gradbeni inšpektorji v okviru svoje pristojnosti izvajajo tudi obveznosti, določene z Uredbo o odlagališčih odpadkov (Uradni list RS, št. [10/14](http://www.uradni-list.si/1/objava.jsp?sop=2014-01-0244), [54/15](http://www.uradni-list.si/1/objava.jsp?sop=2015-01-2274), [36/16](http://www.uradni-list.si/1/objava.jsp?sop=2016-01-1587), [37/18](http://www.uradni-list.si/1/objava.jsp?sop=2018-01-1904) in [13/21](http://www.uradni-list.si/1/objava.jsp?sop=2021-01-0302)).

Na podlagi Zakona o nalezljivih boleznih in Zakona o interventnih ukrepih za pomoč pri omilitvi posledic drugega vala epidemije covida-19 gradbeni inšpektorji nadzirajo spoštovanje zaščitnih ukrepov zaradi bolezni covid-19.

### IZHODIŠČA IN CILJI

Da bi pri gradnji objektov zagotovili čim bolj optimalno izpolnjevanje zahtev in pogojev, ki jih določata prostorska in gradbena zakonodaja, smo opredelili temeljna oziroma bistvena področja nadzora ter prednostne naloge in ukrepe za doseganje temeljnih ciljev.

Temeljni cilji bodo predvsem:

* čim učinkovitejše preprečevanje nedovoljenih gradenj oziroma objektov;
* v vseh fazah gradnje objektov nadzorovati izpolnjevanje z zakonom določenih bistvenih zahtev glede lastnosti objektov ter zagotoviti izpolnjevanje predpisanih pogojev in kakovost dela pri opravljanju dejavnosti v zvezi z gradnjo objektov;
* čim učinkovitejše preprečevanje uporabe objektov brez predpisanih dovoljenj;
* preprečevanje nezakonitega izvajanja rudarskih del na stavbnih zemljiščih;
* poročanje o izpolnjevanju gradbenih zahtev v zvezi z zaprtjem odlagališč;
* nadzorovanje spoštovanja zaščitnih ukrepov glede covida-19.

Temeljni cilji dela gradbene inšpekcije so opredeljeni v okviru štirih temeljnih nalog, in sicer:

G1 – preprečevanje nedovoljenih gradenj oziroma objektov,

G2 – nadzorovanje izpolnjevanja z zakonom določenih bistvenih zahtev glede lastnosti objektov v vseh fazah gradnje objektov ter zagotavljanje izpolnjevanja predpisanih pogojev in kakovosti dela pri opravljanju dejavnosti v zvezi z gradnjo objektov,

G3 – preprečevanje uporabe objektov brez predpisanih dovoljenj,

G4 – nadzorovanje drugih predpisov v pristojnosti gradbene inšpekcije,

G5 – nadzorovanje spoštovanja zaščitnih ukrepov glede covida-19.

Šifranti temeljnih nalog so povezani s področno zakonodajo, ki jo inšpekcija pokriva. Spodnja preglednica prikazuje uporabo šifrantov temeljnih nalog pri posamezni temeljni nalogi na ravni zadev in ključnih dokumentov za gradbeno inšpekcijo.

Šifranti temeljnih nalog, ki so opredeljeni na ravni zadev in ključnih dokumentov ter opredeljujejo temeljne naloge, so določeni za naslednje vrste zadev in pripadajočih ključnih dokumentov:

* upravno-gradbena zadeva,
* prekrškovna zadeva,
* akcija.

Večina dejanj in postopkov gradbene inšpekcije je namenjena doseganju teh temeljnih ciljev, zato inšpektorji v ta namen dosledno vodijo inšpekcijske in prekrškovne postopke.

|  |  |  |
| --- | --- | --- |
| GRADBENA INŠPEKCIJA |  | Šifrant temeljne naloge, ki opredeljuje temeljno nalogo |
| **Preprečevanje nedovoljenih gradenj** | * 82. člen GZ oz. 93. člen GZ-1 – nelegalen objekt * Drugi odstavek 94. člen GZ-1 * 83. člen GZ oz. 95. člen GZ-1 – neskladen objekt * 85. člen GZ oz. 97. člen GZ-1 – nevaren objekt * 1. točka prvega odstavka 93. člena GZ oz. 1. točka prvega odstavka 107. člena GZ-1 – odklop od infrastrukturnih omrežij * 96. člen GZ oz. 110. člen GZ-1 – označitev inšpekcijskega ukrepa * 152. člen ZGO-1 – nelegalna gradnja * 153. člen ZGO-1 – neskladna gradnja * 154. člen ZGO-1 – nevarna gradnja * 158. člen ZGO-1 – odklop od infrastrukturnih omrežij * 160. člen ZGO-1 – označitev ukrepa * četrti odstavek 148. člena ZGO-1 – obnova postopka izdaje GD * Odločba ZUN * Odločba ZGO | **G1 – preprečevanje nedovoljenih gradenj oziroma objektov** |
| **Nadzorovanje izpolnjevanja z zakonom določenih bistvenih zahtev glede lastnosti objektov v vseh fazah gradnje objektov ter zagotavljanje izpolnjevanja predpisanih pogojev in kakovosti dela pri opravljanju dejavnosti v zvezi z graditvijo objektov** | * 80. člen GZ oz. 91. člen GZ-1 (prijava začetka gradnje in izpolnjevanje bistvenih zahtev) * 81. člen GZ oz. 92. člen GZ-1 (prepoved vgrajevanja gradbenih proizvodov) * 86. člen GZ oz. 98. člen GZ-1 (odprava nepravilnosti pri izvajanju gradnje ali pri obstoječem objektu) * 4. točka prvega odstavka 150. člena ZGO-1 (prepoved vgradnje) * 1. ali 2. točka prvega odstavka 150. člena ZGO-1 (odprava nepravilnosti oziroma ustavitev gradnje) * Zakon o urejanju prostora (ZUreP- 2, ZUreP- 3) * Zakon o arhitekturni in inženirski dejavnosti (ZAID) | **G2 – bistvene zahteve in izpolnjevanje pogojev** |
| **Preprečevanje uporabe objektov brez predpisanih dovoljenj** | * 84. člen GZ oz. 96. člen GZ-1 (neskladna uporaba objekta) * 3. točka prvega odstavka 93. člena GZ oz. 3. točka prvega odstavka 107. člena GZ-1 (prepoved uporabe) * 3. točka prvega odstavka 150. člena ZGO-1 (prepoved uporabe) * 156. člen ZGO-1 (posebni primeri uporabe) | **G3 – uporaba** |
| **Nadzorovanje drugih predpisov v pristojnosti gradbene inšpekcije** | * Zakon o rudarstvu * Uredba o odlagališčih odpadkov | **G4 – drugi zakoni** |
| **COVID-19** | Nadzor spoštovanja zaščitnih ukrepov glede covida-19 | **G5 – COVID-19** |

Redni pregledi v zvezi s koordiniranimi akcijami so redno obvezno delo vsakega gradbenega inšpektorja. Gradbeni inšpektor mora opraviti vsaj toliko nadzorov, kot je načrtovano z letnim načrtom dela za posamezno akcijo. Redni pregledi so všteti v pričakovani obseg dela, ki se določi za gradbeno inšpekcijo.

Tako se za redne preglede štejejo tisti pregledi, ki se ne izvajajo na podlagi prejete prijave, ampak jih inšpektorji izvajajo samoiniciativno oziroma na svojo pobudo, in inšpekcijski pregledi, izvedeni v okviru načrtovanih akcij. Kontrolni pregledi v zadevah, ki niso začete na podlagi prijave, se prav tako štejejo za redne preglede. V zadevah, ki so bile uvedene na lastno pobudo in v okviru načrtovanih akcij, se vsi pregledi štejejo za redne preglede, tudi če je prijava prispela med postopkom. Lastni in izhodni dokumenti v zvezi z rednimi pregledi so:

* zapisnik: redni pregled,
* zapisnik: redni pregled z zaslišanjem,
* zapisnik: redni kontrolni pregled,
* zapisnik: redni kontrolni pregled – izvršba po I. osebi (izvršitev odločbe),
* zapisnik: izvršba po II. osebi.

Za izredne preglede se štejejo tisti pregledi, ki se izvajajo na podlagi prijave oziroma pobude. Kontrolni pregledi v zadevah, ki so začete na podlagi prijave, se štejejo za izredne preglede. Lastni in izhodni dokumenti v zvezi z izrednimi pregledi so:

* zapisnik: izredni pregled,
* zapisnik: izredni pregled z zaslišanjem,
* zapisnik: izredni kontrolni pregled,
* zapisnik: izredni kontrolni pregled – izvršba po I. osebi (izvršitev odločbe),
* zapisnik: izvršba po II. osebi.

Glavni namen nadzora v letu 2022 tako ostaja zaščita javnega interesa pri graditvi objektov. Gradbena inšpekcija v okviru svoje pristojnosti zagotavlja zaščito javnega interesa prednostno v tistih zadevah, iz katerih izhaja, da obstaja nevarnost za življenje in zdravje ljudi, javni red in mir, javno varnost ali premoženje večje vrednosti. Za javni interes po GZ/GZ-1 pa štejejo predvsem varnost objektov, spoštovanje načela enakih možnosti, varstvo okolja, ohranjanje narave, varstvo voda, varstvo kulturne dediščine, spodbujanje trajnostne gradnje, skladnost umeščanja objektov v prostor, arhitektura kot izraz kulture, evidentiranje, uporabnost, učinkovitost, kakovost objektov in njihova usklajenost z okoljem v njihovem celotnem življenjskem ciklu. Javni interes se uresničuje s projektiranjem, dovoljevanjem, gradnjo, uporabo, vzdrževanjem in inšpekcijskim nadzorom. Objekti morajo biti skladni s prostorskimi izvedbenimi akti in predpisi o urejanju prostora, izpolnjevati morajo bistvene in druge zahteve ter biti evidentirani. Gradnjo je treba izvajati skladno z gradbenim dovoljenjem. Pristojni organi pri graditvi objektov in vsi udeleženci pri graditvi objektov so vsak zase ter v okviru pravic in dolžnosti, ki jih določajo predpisi, dolžni zagotavljati izpolnjevanje zahtev iz prejšnjega odstavka.

Gradbena inšpekcija bo leta 2022 z inšpekcijskimi nadzori zagotavljala izpolnjevanje predpisanih pogojev in kakovost dela pri opravljanju dejavnosti v zvezi z gradnjo objektov. Ta cilj si bo prizadevala izpolniti z nadzori nad udeleženci gradnje pri nadzorih na aktivnih gradbiščih, ki izhajajo iz podatkov o izdanih gradbenih dovoljenjih ter iz prijav začetka gradnje, in podatkov, ki jih bodo sporočile druge področne inšpekcije. Ob nadzoru aktivnih gradbišč bo preverjeno, ali udeleženci pri gradnji izpolnjujejo predpisane pogoje – s tem želimo zagotoviti, da ti udeleženci izpolnjujejo temeljne pogoje za opravljanje dela (po GZ oz. GZ-1, ZAID). Po GZ/GZ-1 so udeleženci pri graditvi objektov investitor, projektant, nadzornik in izvajalec. V zvezi s tem bodo leta 2022 izvedene tudi tri koordinirane akcije na gradbiščih, in sicer nadzor nad prijavo začetka gradnje, nadzor nad vgrajevanjem gradbenih proizvodov in nadzor nad delom udeležencev pri graditvi objektov.

Gradbena inšpekcija bo v letu 2022 na gradbiščih opravila usmerjeno akcijo nadzora nad delom udeležencev pri graditvi objektov. Preverjalo se bo, ali udeleženci pri graditvi objektov izpolnjujejo z zakonom določene obveznosti in pogoje za opravljanje svojega dela (investitor, izvajalec, nadzornik ipd.), ali se izvaja gradnja na podlagi popolne prijave začetka gradnje in predpisane dokumentacije za izvedbo gradnje, kot to določa zakon. V akciji se bo lahko tudi preverilo, ali je gradbišče označeno in zaščiteno, kot to določajo GZ oz. GZ-1 in podzakonski predpisi, izdani na njegovi podlagi, med katere spada tudi Pravilnik o gradbiščih.

V zvezi z udeleženci pri graditvi objektov bo gradbena inšpekcija preverjala, ali udeleženci pri gradnji izpolnjujejo predpisane pogoje. Po GZ oz. GZ-1 so udeleženci pri graditvi objektov investitor, projektant, nadzornik in izvajalec.

Investitorjeve obveznosti so določene v 11. členu GZ oz. 13. člen GZ-1, projektantove obveznosti določa 12. člen GZ oz. 14. člen GZ-1, obveznosti nadzornika 13. člen GZ oz. 15. člen GZ-1, naloge izvajalca pa določa 14. člen GZ oz. 16. člen GZ-1. ZAID določa pogoje za pooblaščene arhitekte in inženirje ter gospodarske subjekte, ki opravljajo arhitekturno in inženirsko dejavnost.

Če se ugotovi opravljanje dejavnosti, ki spada v opis poklicnih nalog pooblaščenih arhitektov in inženirjev, pa ti ne izpolnjujejo predpisanih pogojev za opravljanje dejavnosti, ali če uporabljajo naziv arhitekturni, krajinskoarhitekturni, geodetski ali inženirski biro in ne izpolnjujejo predpisanih pogojev, se ukrepa prekrškovno po 53. členu ZAID. Če bo ugotovljeno, da udeleženci pri graditvi objektov ne izpolnjujejo predpisanih pogojev, se bo ukrepalo v skladu z določili GZ oz. GZ-1.

Pred začetkom izvajanja del pa imata tako investitor kot izvajalec predpisane obveznosti (65. člen GZ oz. 78. člen GZ-1), ki jih morata izpolniti. Po GZ in GZ-1 mora izvajalec zagotoviti varnost objekta, življenja in zdravja ljudi ter mimoidočih ter varnost prometa, sosednjih objektov in okolice. Investitor mora skladno s 65. členom GZ pri gradnji, za katero je predpisano gradbeno dovoljenje, razen pri spremembi namembnosti in nezahtevnih objektih, najpozneje do začetka gradnje zagotoviti ograditev in označitev gradbišča z gradbiščno tablo. Ta mora biti v času od začetka gradnje do pridobitve uporabnega dovoljenja na vidnem mestu nameščena na gradbišču. Investitor mora zagotoviti tudi ustrezni načrt organizacije gradbišča, izdelan v skladu s pogoji iz gradbenega dovoljenja. Od 1. junija 2022, ko začne veljati GZ-1, pa mora investitor pred začetkom novogradnje, rekonstrukcije ali odstranitve zahtevnih in manj zahtevnih objektov zagotoviti, da se gradbišče ogradi in zavaruje v skladu z načrtom organizacije gradbišča ter označi z gradbiščno tablo. Gradbišče mora biti ograjeno in označeno z gradbiščno tablo od začetka gradnje do pridobitve uporabnega dovoljenja oziroma dokončanja odstranitve objekta. Če gradnja meji na javne površine, je treba vzdolž teh površin gradbišče ograditi in zavarovati v času izvajanja del tudi v primerih novogradnje nezahtevnih in enostavnih objektov, manjše rekonstrukcije, vzdrževanja zunanjosti objektov ali odstranitve zahtevnih ali manj zahtevnih objektov. V času izvajanja gradnje objektov, za katere je predpisano gradbeno dovoljenje, razen pri spremembi namembnosti in nezahtevnem objektu, morajo biti na gradbišču v papirni ali elektronski obliki dostopni gradbeno dovoljenje, projektna dokumentacija za izvedbo gradnje za celoto, ali če se gradnja objekta izvaja v več etapah, za posamezne etape, gradbeni dnevnik, načrt organizacije gradbišča, kadar je ta predpisan, in načrt gospodarjenja z odpadki, kadar je ta predpisan. V času izvajanja odstranitve zahtevnega objekta morata biti na gradbišču dostopna projektna dokumentacija za izvedbo in načrt gospodarjenja z odpadki, kadar je ta predpisan. Ograditev gradbišča ni potrebna, ko gre za gradnjo linijskih gradbenih inženirskih objektov, ki se uvrščajo med enostavne objekte, za katere je dovolj le, da se ustrezno označi mesto izkopa.

V letu 2022 bomo ponovno izvedli akcijo nadzora nad prijavo začetka gradnje, ki je predpisana faza procesa graditve. GZ določa, da morajo investitorji, ki so pridobili gradbeno dovoljenje (edina izjema je sprememba namembnosti objektov), pred začetkom gradnje objektov prijaviti začetek gradnje. Investitorji morajo pred začetkom gradnje obvezno prijaviti vse gradnje, začete po 1. juniju 2018, ne glede na to, kdaj je investitor pridobil gradbeno dovoljenje ali kdaj je gradbeno dovoljenje postalo pravnomočno. GZ v 63. členu določa, da mora investitor pri pristojnem upravnem organu za gradbene zadeve osem dni pred začetkom izvajanja gradnje objekta, za katerega se zahteva gradbeno dovoljenje, razen pri spremembi namembnosti, prijaviti začetek gradnje. Prijava se vloži na obrazcu. Prijavi se priložijo:

* zapisnik o zakoličenju iz 60. člena tega zakona;
* dokumentacija za izvedbo gradnje s podatki, določenimi v predpisu iz osmega odstavka 29. člena tega zakona, če se ta zahteva v skladu z 61. členom tega zakona, ki sta jo podpisala projektant in vodja projekta, pri čemer je njen sestavni del tudi njuna podpisana izjava, da so v dokumentaciji za izvedbo gradnje v celoti izpolnjene zahteve iz 15. člena tega zakona;
* pri odstranitvi manj zahtevnega in zahtevnega objekta: načrt gospodarjenja z odpadki v skladu s predpisom, ki ureja ravnanje z gradbenimi odpadki, in dokumentacija za odstranitev z vsebino, določeno v predpisu iz osmega odstavka 29. člena tega zakona, ki ga izdelata pooblaščeni arhitekt ali inženir;
* če se ob izvajanju gradbenih del pridobiva nekovinska mineralna surovina v skladu s predpisi, ki urejajo rudarstvo, količino in opis načina uporabe te mineralne surovine;
* če gre za odstranitev objekta kulturne dediščine: posnetek dejanskega stanja in
* če so bili v gradbenem dovoljenju zaradi prevlade druge javne koristi nad javno koristjo ohranjanja narave določeni izravnalni ukrepi: mnenje organizacije, pristojne za ohranjanje narave, da so izpolnjeni pogoji za delovanje izravnalnih ukrepov.

V zadevah, v katerih se bo nadzor nad prijavo začetka gradnje začel po 1. juniju 2022, pa bo treba upoštevati določa 76. člen GZ-1. Bistvena novost nadzora gradbene inšpekcije po GZ-1 je nadzor nad plačilom komunalnega prispevka. Prvi odstavek 76. člena GZ-1 tako določa, da po pravnomočnosti oziroma dokončnosti gradbenega dovoljenja za zahtevni objekt in manj zahtevni objekt se prijavi začetek gradnje z naslednjimi podatki in dokumentacijo:

* zakoličbeni zapisnik iz 75. člena GZ-1, kadar je ta zahtevan;
* projektna dokumentacija za izvedbo gradnje, izdelana v skladu s predpisom iz desetega odstavka 39. člena tega zakona, če se ta zahteva v skladu s 73. členom tega zakona, ki sta jo podpisala projektant in vodja projektiranja, pri čemer je njen sestavni del tudi njuna podpisana izjava, da so v projektni dokumentaciji za izvedbo gradnje v celoti izpolnjene zahteve iz 25. člena tega zakona;
* podatki o nadzorniku ter osebno ime in identifikacijska številka vodje nadzora;
* potrdilo občine o plačanem komunalnem prispevku, če tako določa zakon, ki ureja prostor;
* mnenje organizacije, pristojne za ohranjanje narave, da so izpolnjeni pogoji za delovanje izravnalnih ukrepov, če so bili v gradbenem dovoljenju zaradi prevlade druge javne koristi nad javno koristjo ohranjanja narave določeni izravnalni ukrepi, ki morajo biti izvedeni pred začetkom gradnje;
* pravnomočno okoljevarstveno dovoljenje, če tako določa zakon, ki ureja varstvo okolja.

Pri prijavi začetka gradnje za odstranitev zahtevnega ali manj zahtevnega objekta, ki se dotika objekta na tuji sosednji nepremičnini ali je od njega oddaljen manj kot en meter, se namesto projektne dokumentacije iz druge alineje 1. odstavka 76. člena priloži projektna dokumentacija za odstranitev, s katero se zagotovi varna in racionalna izvedba odstranitve. Ne glede na prvi odstavek 76. člena GZ-1 se lahko pred prijavo začetka gradnje prijavijo pripravljalna dela na gradbišču, pri čemer prijava pripravljalnih del vsebuje le podatke, dokumentacijo in dokazila iz prvega odstavka tega člena, ki se nanašajo na ta dela. Če se prijava začetka gradnje nanaša na dela, ki so potrebna za izvedbo izravnalnih ukrepov, ki se izvajajo neodvisno in predčasno od predmeta izdaje gradbenega dovoljenja, tej prijavi ni treba priložiti mnenja organizacije, pristojne za ohranjanje narave, da so pogoji za delovanje izravnalnih ukrepov izpolnjeni. Po pravnomočnosti oziroma dokončnosti gradbenega dovoljenja za nezahtevni objekt se prijavi začetek gradnje, ki vsebuje podatke o izvajalcu ali nadzorniku, in potrdilo občine o plačanem komunalnem prispevku, če gre za obveznost v skladu zakonom, ki ureja prostor.

Ker je prijava začetka gradnje zelo pomembna faza pri graditvi objektov, je akcija gradbene inšpekcije usmerjena v nadzor, ali se gradnja, za katero je predpisana prijava začetka gradnje, izvaja na podlagi popolne prijave, predpisane dokumentacije za izvedbo gradnje in z imenovanjem nadzornika. Podatke za akcijo v zvezi s prijavo začetka gradnje smo pridobili iz Prostorskega informacijskega sistema (PIS) oziroma elektronskega obvestila o prijavi začetka gradnje, če je gradbeni inšpektor tako obvestilo prejel.

Ustreznost gradbenih proizvodov je eden bistvenih pogojev za doseganje oziroma izpolnjevanje bistvenih in drugih zahtev za objekte. Nova ureditev trga po vključitvi Slovenije v Evropsko unijo (EU) in s tem preprostejši pretok blaga, storitev in delovne sile v okviru EU sta povzročila še večji interes oseb iz tretjih držav za nastop na slovenskem trgu. Zato je potrebna večja pozornost gradbene inšpekcije pri nadzoru nad vgrajevanjem gradbenih proizvodov in opravljanju storitev s področja graditve objektov tako pri pravnih kot pri fizičnih osebah iz držav članic EU in tretjih držav. V objekte se vgrajujejo gradbeni materiali in proizvodi, ki so bili dani na trg ali jim je bila omogočena dostopnost na trgu v skladu s predpisi, ki urejajo gradbene in druge proizvode, ki izpolnjujejo zahteve iz predpisov, ki urejajo tehnične zahteve za proizvode in ugotavljanje skladnosti, ter predpisov, ki urejajo splošno varnost proizvodov. Tako GZ kot GZ-1 predvidevata ukrepanje gradbene inšpekcije, kadar se v objekt vgrajujejo neustrezni gradbeni proizvodi. V ta namen bo leta 2022 znova izvedena akcija glede ustreznosti vgrajenih gradbenih proizvodov. Tako kot v prejšnjih letih bomo pri tem sodelovali s tržno inšpekcijo. S tem želimo zagotoviti kakovost gradbenih proizvodov (28. člen GZ oz. 38. člen GZ-1) in tako zagotavljati izpolnjevanje bistvenih in drugih zahtev za objekte (15. člen GZ oz. 25. člen GZ-1).

Poleg nadzora nad izpolnjevanjem predpisanih pogojev in kakovostjo dela si bo gradbena inšpekcija leta 2022 prizadevala za čim učinkovitejše preprečevanje nastanka nedovoljenih gradenj oziroma nedovoljenih objektov in nadaljevala sistematični nadzor nad novogradnjami, in sicer ali je bilo za nameravano oziroma že začeto gradnjo pridobljeno gradbeno dovoljenje, da se prepreči gradnja brez gradbenih dovoljenj (3. člen ZGO-1, 4. člen GZ, 5. člen GZ-1).

4. člen GZ določa, da je treba za novogradnjo, rekonstrukcijo in spremembo namembnosti objekta imeti pravnomočno gradbeno dovoljenje in začetek gradnje objekta prijaviti v skladu s 63. členom GZ. Ne glede na drugo alinejo prvega odstavka 4. člena GZ spremembe namembnosti objekta ni treba prijaviti. Gradnjo je treba izvajati skladno z gradbenim dovoljenjem. Zakon o spremembah in dopolnitvah Zakona o interventnih ukrepih za zajezitev epidemije covida-19 in omilitev njenih posledic za državljane in gospodarstvo (ZIUZEOP-A), ki se je začel uporabljati 28. aprila 2020, v členu 100.e določa, da lahko investitor ne glede na 4. člen GZ na lastno odgovornost začne gradnjo, rekonstrukcijo ali spremembo namembnosti objekta tudi po dokončnosti gradbenega dovoljenja in prijavi začetka gradnje, kadar je ta predpisana. Ustavno sodišče je izvrševanje člena 100.e ZIUZEOP-A zadržalo.

5. člen GZ-1 pa določa, da sta pravnomočno gradbeno dovoljenje in prijava začetka gradnje objekta pogoj za novogradnjo, rekonstrukcijo in spremembo namembnosti zahtevnega, manj zahtevnega in nezahtevnega objekta ter za odstranitev zahtevnega ali manj zahtevnega objekta, ki se dotika objekta na tuji sosednji nepremičnini ali je od njega oddaljen manj kot en meter. Če prijava začetka gradnje ne vsebuje kateregakoli izmed zahtevanih podatkov ali dokumentacije iz 76. člena GZ-1, se šteje, kot da prijava začetka gradnje ni bila vložena. Za spremembo namembnosti objekta pa začetka gradnje objekta ni treba prijaviti. Rekonstrukcija, ki je nujna za zmanjšanje ali odpravo posledic naravnih in drugih nesreč in s katero se vzpostavi prejšnje stanje objekta, pri čemer se lega, gabariti, namembnost in zunanjost objekta ne spremenijo, in se z deli začne najpozneje v treh mesecih po naravni ali drugi nesreči, se lahko izvaja le na podlagi prijave začetka gradnje. Investitor pa lahko na podlagi 4. odstavka GZ-1 na lastno odgovornost prijavi začetek gradnje objekta in začne graditi po dokončnosti gradbenega dovoljenja, če ne gre za objekt z vplivi na okolje ali za objekt, ki ne potrebuje presoje sprejemljivosti po predpisih, ki urejajo ohranjanje narave.

V zvezi s preprečevanjem nedovoljenih gradenj objektov bo izvedena koordinirana akcija nadzora v zadevah, v katerih IRSOP ni prejel pobude za ukrepanje. Gradbeni inšpektorji bodo usmerjeni v odkrivanje nedovoljenih objektov predvsem na varovanih in drugih območjih, tako da bodo z rednimi in izrednimi pregledi območij, ki jih nadzirajo, preverjali, ali se gradnje objektov izvajajo na podlagi določil 4. čl. GZ oziroma 5. člena GZ-1. Kadar bo gradbeni inšpektor ugotovil, da je gradnja dovoljena, bo preveril tudi skladnost objekta z izdanim gradbenim dovoljenjem. Gradbeni inšpektorji bodo opravljali tudi kontrolne preglede po terenu, tako po svoji presoji kakor tudi na podlagi prijav o domnevnih nedovoljenih delih, informacij iz medijev in podobno, predvsem z namenom čim hitrejšega odkrivanja nedovoljenih gradenj oziroma nedovoljenih objektov in drugih nepravilnosti po GZ oz. GZ-1. Menimo, da bomo s takim nadzorom učinkovito preprečevali nastanek nedovoljenih objektov in s tem delovali tudi preventivno.

GZ v 1. odst. 8. člena določa, da inšpekcijski nadzor nad izvajanjem določb GZ, ki se nanašajo na gradnjo, za katero je predpisano gradbeno dovoljenje, opravljajo državni gradbeni inšpektorji. GZ drugem odstavku 8. člena določa pristojnost občinskih inšpekcij. Inšpekcijski nadzor nad gradnjo, za katero po GZ ni predpisano gradbeno dovoljenje, v delu, ki se nanaša na skladnost s prostorskimi izvedbenimi akti in drugimi predpisi občine, v okviru izvirne pristojnosti občine opravljajo občinski inšpektorji na območju, kjer se objekt izvaja ali na katerem je objekt zgrajen (drugi odstavek 8. člena GZ). GZ v 108. členu določa prehodno obdobje za začetek izvajanja nalog občinske inšpekcije. Če na dan začetka uporabe GZ občina nima občinske inšpekcije ali za namen inšpekcijskega nadzora ni ustanovljena skupna občinska uprava, opravljajo inšpekcijski nadzor iz drugega odstavka 8. člena GZ do ustanovitve občinske inšpekcije ali skupne občinske uprave gradbeni inšpektorji, vendar najdlje do 1. januarja 2020. S 1. januarjem 2020 je prehodno obdobje poteklo, tako da so občinske inšpekcije opravljale pristojni nadzor po GZ, gradbena inšpekcija pa bo že začete inšpekcijske zadeve pred 1. januarjem 2020 dokončala. Vse prijave, ki jih bomo prejeli in ki skladno z določbami GZ spadajo v pristojnost občinskih inšpekcij, bomo odstopili v obravnavo pristojnim občinskim inšpekcijam.

GZ-1, ki se začne uporabljati 1. junija 2022, pa na novo določa pristojnost v 10. členu zakona. Inšpekcijski nadzor nad izvajanjem določb GZ-1, ki se nanašajo na gradnjo, za katero je predpisano gradbeno dovoljenje, opravljajo gradbeni inšpektorji. Ne glede na prvi odstavek 10. člena GZ-1 inšpekcijski nadzor nad izvajanjem določb tega zakona in predpisov, izdanih na podlagi tega zakona v delih, ki se nanašajo na izpolnjevanje bistvenih in drugih zahtev, ki sodijo na delovno področje drugih ministrstev, opravljajo inšpektorji, ki delujejo na tem delovnem področju (drugi inšpektor). Nadzor nad gradnjo nezahtevnih objektov izvaja tudi občinski inšpektor ali skupni občinski inšpektor, ki deluje v okviru skupne občinske uprave (občinski inšpektor). Inšpekcijski nadzor nad gradnjo, za katero po GZ-1 ni predpisano gradbeno dovoljenje, v delu, ki se nanaša na skladnost s prostorskimi izvedbenimi akti in drugimi predpisi občine, opravljajo občinski inšpektorji; v delu, ki se nanaša na bistvene in druge zahteve, pa gradbeni in drugi inšpektorji (državni inšpektorji), vsak iz svoje pristojnosti. Gradbeni, občinski ali drugi inšpektorji pa morajo o začetku postopka iz svoje pristojnosti nemudoma obvestiti vse inšpektorje, tako da ta podatek vnesejo v sistem eGraditev.

Gradbena inšpekcija bo leta 2022 prednostno izvajala nadzor predvsem nad nevarnimi objekti, pri katerih je to zaradi njihove nevarnosti pomembno tudi zaradi javnega interesa.

Gradbeni inšpektorji bodo o nedovoljeni gradnji stanovanj ali enostanovanjskih stavb, ki jih investitor trži, ali obstaja možnost, da jih bo tržil, obvestili stanovanjsko inšpekcijo in ji poslali razpoložljive podatke zaradi uvedbe postopkov po Zakonu o varstvu kupcev stanovanj in enostanovanjskih stavb.

Gradbena inšpekcija bo leta 2022 poleg navedenih nalog izvedla tudi nadzor nad gradnjo, uporabo in izpolnjevanjem bistvene zahteve univerzalne graditve in rabe objektov. Akcija bo usmerjena predvsem v nadzor nad objekti v uporabi, pri nadzoru izpolnjevanja bistvene zahteve univerzalne graditve in rabe objektov pa na objekte v javni rabi. Objekt v javni rabi je objekt, katerega raba je pod enakimi pogoji namenjena vsem in se glede na način rabe deli na javne površine in nestanovanjske stavbe, namenjene javni rabi (2. člen ZGO-1). Objekt v javni rabi je v skladu s 26. točko prvega odstavka 3. člena GZ in GZ-1 objekt ali del objekta, katerega raba je pod enakimi pogoji namenjena vsem: nestanovanjska stavba, kot so gostinska stavba (skupina 121 po CC-SI), poslovna in upravna stavba (skupina 122 po CC-SI), trgovska stavba in stavba za storitvene dejavnosti (skupina 123 po CC-SI), stavba za promet in stavba za izvajanje komunikacij (skupina 124 po CC-SI), stavba splošnega družbenega pomena (skupina 126 CC-SI), obredna stavba (razred 1272 po CC-SI) in druga nestanovanjska stavba, če je namenjena javni rabi, in javna površina, kot so javna cesta, ulica, trg, tržnica, igrišče, parkirišče, pokopališče, park, zelenica, rekreacijska površina.

GZ in GZ-1 za neskladno uporabo objekta določata, da je to uporaba objekta ali dela objekta brez uporabnega dovoljenja, v nasprotju z izdanim gradbenim dovoljenjem ali v nasprotju z uporabnim dovoljenjem. Za začetek uporabe objekta, za katerega je predpisana pridobitev gradbenega dovoljenja, je treba imeti uporabno dovoljenje, razen za nezahtevni objekt. Objekte je treba uporabljati v skladu z uporabnim in gradbenim dovoljenjem. Cilj bo preprečitev uporabe tistih objektov, ki nimajo uporabnega dovoljenja oziroma gradbenega dovoljenja (6. člen GZ oz. 8. člen GZ-1).

Objekti morajo izpolnjevati bistvene zahteve glede na namen, vrsto, velikost, zmogljivost, predvidene vplive ter druge značilnosti objekta in druge zahteve. Bistvene zahteve so gradbenotehnične lastnosti, ki jih morajo izpolnjevati objekti za zagotavljanje njihove varne in učinkovite uporabe. Gradbena inšpekcija bo leta 2022 tudi nadzorovala izpolnjevanje predpisanih bistvenih zahtev za objekte, ki spadajo v pristojnost gradbene inšpekcije. Nadzor bo izvajala predvsem pri stanovanjskih objektih, javnih objektih in poslovnih stavbah, pri tistih objektih, ki imajo vplive na okolje, pri objektih, ki so zahtevni objekti po predpisih o graditvi objektov, in nad rekonstrukcijami starih objektov, predvsem v mestnih jedrih in na drugih gosto naseljenih območjih. Cilj bo tudi zagotovitev izpolnjevanja bistvenih zahtev za objekte (9. člen ZGO-1,15. člen GZ, 25. člen GZ-1) in bistvenih lastnosti objektov (13. člen ZGO-1) ter drugih zahtev za objekte (15. in 24. člen GZ oz. 25. in 34. člen GZ-1). Po 1. juniju 2018, ko se je začel uporabljati GZ, se za nadzor nad izpolnjevanjem bistvenih zahtev in nad izpolnjevanjem pogojev, določenih v gradbenem in uporabnem dovoljenju, predvideva pristojnost različnih inšpektorjev, in sicer glede na delovno področje, v katero te bistvene zahteve in pogoji spadajo, razen če drug zakon ne določa drugače. Temu sledi tudi GZ-1. Gre torej za primere, ko predpisane bistvene zahteve ali določeni pogoji v gradbenem ali uporabnem dovoljenju spadajo v pristojnost oziroma na delovno področje drugega ministrstva, ne ministrstva, pristojnega za graditev. V teh primerih v skladu s pristojnostjo, ki jo vzpostavlja GZ in GZ-1, nadzor nad njimi prevzame inšpekcija, ki deluje na tem delovnem področju.

Izvajanje upravnih izvršb inšpekcijskih odločb po drugi osebi bo gradbena inšpekcija opravljala v skladu s prednostnimi nalogami dela gradbene inšpekcije pri izvršilnih postopkih in vrstnim redom pri izvršbah. Gradbena inšpekcija bo izvajanje upravnih izvršb inšpekcijskih odločb po drugi osebi opravljala glede na razpoložljiva finančna sredstva in ob upoštevanju odlogov izvršbe po členu 156.a ZGO-1 in 293. členu ZUP ter 104. in 105. členu GZ-1. V skladu s prednostnimi nalogami dela gradbene inšpekcije pri izvršilnih postopkih in vrstnim redom pri izvršbah se bo izvršba opravila glede na vrstni red. V metodologiji so pri upravnih izvršbah navedeni določeni parametri za točkovanje objektov, pri katerih so upoštevani javni interes, zdravje in varnost ljudi. Z izvajanjem izvršb se bo sledilo cilju zmanjševanja števila nelegalnih gradenj oziroma nelegalnih objektov in drugih nezakonitosti, poleg tega se bo preprečevalo nastajanje novih nelegalnih gradenj oziroma nelegalnih objektov in drugih nezakonitosti.

Izvajanje upravnih izvršb inšpekcijskih odločb po drugi osebi bo gradbena inšpekcija opravljala skladno s prioritetami dela gradbene inšpekcije pri izvršilnih postopkih in vrstnim redom pri izvršbah glede na razpoložljiva finančna sredstva za leto 2022. Prednostno bodo opravljene vse izvršbe v povezavi z nevarnimi objekti.

Zakon o splošnem upravnem postopku v 2. odstavku 297. člena določa, da lahko organ, ki opravlja izvršbo, naloži zavezancu s sklepom, naj založi znesek, ki je potreben za kritje izvršilnih stroškov, kar se bo upoštevalo pri poznejšem obračunu. V letu 2022 bo v povezavi z vodenjem izvršilnih postopkov gradbena inšpekcija izdajala sklepe o založitvi sredstev po vrstnem redu iz osnovnega seznama izvršilnih postopkov (na dan 10. 1. tekočega leta), ki še nimajo izdanega sklepa o založitvi sredstev – razen nevarnih gradenj.

Opravljale pa se bodo tudi izvršbe, za katere so že založena sredstva po sklepih o založitvi sredstev iz preteklih let.

Leta 2022 bomo redno izrekali denarne kazni, da kršitelje prisilimo k spoštovanju in izvrševanju inšpekcijskih ukrepov (na primer prepoved uporabe, prepoved nadaljevanja del ipd.), da bi zagotovili upoštevanje in izvrševanje inšpekcijskih ukrepov. Izvajali bomo tudi nadzor nad priključevanjem nedovoljenih gradenj na gospodarsko javno infrastrukturo, saj zakon določa, da gradbeni inšpektor z odločbo naloži upravljavcu infrastrukture, da izvrši odklop. Če je nedovoljena gradnja priključena prek legalne gradnje, naloži odklop tudi te. Z odklopi oziroma preprečevanjem priklopov nedovoljenih objektov se bo učinkovito zmanjšalo število nedovoljenih gradenj oziroma nedovoljenih objektov. Po 1. juniju 2018, ko se je začel uporabljati GZ, temu pa sledi tudi GZ-1, se bodo ukrepi posebnih prepovedi izrekali tudi pri neskladni uporabi objektov.

Na nedovoljenih gradnjah bomo označevali izrečene inšpekcijske ukrepe in prepovedi, kot to predvideva GZ in GZ-1. Skladno s 96. členom GZ inšpektor po vročitvi inšpekcijske odločbe, s katero je prepovedana uporaba ali vgradnja gradbenih proizvodov, odrejena odprava nepravilnosti, odrejena ustavitev izvajanja gradnje ali odstranitev objekta, gradbišče oziroma objekt označi s tablo, ne glede na to, ali je inšpekcijski zavezanec oziroma lastnik navzoč. Na tabli morajo biti podatki o organu, ki je izdal odločbo, o vrsti kršitve, o izrečenem ukrepu ter številka in datum odločbe. Označitev pa se ne izvede, kadar za gradnjo ni predpisano gradbeno dovoljenje in pri nezahtevnih objektih. Novela GZ-1 pa v 110. členu določa, da pristojni inšpektor po vročitvi odločbe, s katero je prepovedana uporaba ali vgradnja gradbenih proizvodov, odrejena odprava nepravilnosti, odrejena ustavitev izvajanja gradnje ali odstranitev objekta, gradbišče oziroma objekt označi le s tablo z navedbo, da je izrečen inšpekcijski ukrep. S tem ukrepom bomo odvračali od nadaljevanja graditve, seznanili vse deležnike z izrečenim inšpekcijskim ukrepom in jih odvračali od njihovega sodelovanja v procesu graditve, hkrati pa tudi seznanjali morebitne dejanske ali potencialne uporabnike objekta z izrečenimi inšpekcijskimi ukrepi. Še posebej pomembni so ti ukrepi pri nevarnem objektu, pri katerem je ugotovljena neposredna nevarnost objekta za zdravje in življenje ljudi ter premoženje večje vrednosti.

Z dnem začetka veljavnosti Zakona o rudarstvu (ZRud-1, Uradni list RS, št. 61/10, 62/10 popr., 76/10, 57/12, 111/13, 14/14) so prenehali veljati določbe in deli ZGO-1, ki so obravnavali nelegalne kope. Nadzor nad nezakonitim izvajanjem rudarskih del na stavbnih zemljiščih od 1. januarja 2011 po ZRud-1 izvajajo gradbeni inšpektorji, vendar so bili ukrepi gradbenega inšpektorja v primeru nelegalnega kopa iz ZGO-1 s sprejetjem ZRud-1 črtani. S spremembo ZRud-1 (Uradni list RS, št. 111/13), ki je začel veljati 28. decembra 2013, so določeni tudi ukrepi posameznih inšpektorjev (tudi gradbenih) v primeru nezakonitega izvajanja rudarskih del. V skladu z ZRud-1 tako inšpekcijski nadzor opravljajo gradbeni inšpektorji, in sicer z vidika nezakonitega izvajanja rudarskih del na stavbnih zemljiščih in nadzorujejo gradnjo dodatne rudarske infrastrukture izven rudniških prostorov v skladu s predpisi, ki urejajo graditev objektov. Nezakonita rudarska dela so raziskovanje mineralnih surovin brez dovoljenja za raziskovanje in izkoriščanje mineralnih surovin brez koncesije za izkoriščanje. Nelegalni kop pomeni, da se na določenem območju izvaja ali je bilo izvedeno nezakonito rudarsko delo. Mineralne surovine so rudno bogastvo, ki je kot naravni vir v lasti Republike Slovenije. Gradbena inšpekcija bo pobude, ki jih bo leta 2022 prejela v zvezi z nelegalnimi kopi, obravnavala v skladu s prednostnimi nalogami dela.

Pristojnost gradbene inšpekcije je od 22. februarja določena tudi v Uredbi o odlagališčih odpadkov (Uradni list RS, št. [10/14](http://www.uradni-list.si/1/objava.jsp?sop=2014-01-0244), [54/15](http://www.uradni-list.si/1/objava.jsp?sop=2015-01-2274), [36/16](http://www.uradni-list.si/1/objava.jsp?sop=2016-01-1587), [37/18](http://www.uradni-list.si/1/objava.jsp?sop=2018-01-1904) in [13/21](http://www.uradni-list.si/1/objava.jsp?sop=2021-01-0302)). Uredba v tretjem odstavku 53. člena določa, da ministrstvo odloči o spremembi okoljevarstvenega dovoljenja iz prvega odstavka 53. člena te uredbe, če iz poročila inšpektorata, pristojnega za graditev, izhaja, da so izpolnjene gradbene zahteve v zvezi z zaprtjem odlagališča, in iz poročila inšpektorata izhaja, da so izpolnjene vse zahteve v zvezi z zapiranjem odlagališča v skladu s to uredbo. Ker bi lahko pri prijavah (vlogah) in zadevah, povezanih s 53. členom Uredbe o odlagališčih odpadkov, prišlo do onesnaženja okolja večjega obsega, saj gre tudi za večje posege v prostor, ki bi lahko vplivali na okolje in zdravje ljudi, bo gradbena inšpekcija vse zadeve, ki jih bo leta 2022 prejela na podlagi poizvedb Agencije RS za okolje v zvezi z odločanjem o spremembi okoljevarstvenega dovoljenja iz prvega odstavka 53. člena Uredbe o odlagališčih odpadkov, obravnavala prednostno.

Zakon o zaščitnih ukrepih za omilitev in odpravo posledic covida-19 (ZZUOOP) je inšpekcijski nadzor in prekrškovno ukrepanje nad izvajanjem ukrepov iz Zakona o nalezljivih boleznih (ZNB) v okviru delovnega področja posamezne inšpekcije prenesel tudi na IRSOP. Gradbeni inšpektorji bodo v času veljave interventnih ukrepov za pomoč pri omilitvi posledic drugega vala epidemije covida-19 pri opravljanju rednega dela vodili tudi upravne in prekrškovne postopke v povezavi z nadzorom glede spoštovanja zaščitnih ukrepov v zvezi s covidom-19.

Hkrati poudarjamo, da je ta načrt dela gradbene inšpekcije v letu 2022 sestavljen na podlagi in ob upoštevanju zahtev veljavnih predpisov, ki določajo pristojnosti gradbene inšpekcije, potrjenih strateških usmeritev in prednostnih nalog gradbene inšpekcije za leto 2022, uvajanja nove prostorske in gradbene zakonodaje, predvidene kadrovske zasedbe v letu 2022, izvajanja nadzora glede spoštovanja zaščitnih ukrepov v zvezi s covidom-19 in razpoložljivih finančnih sredstev za gradbeno inšpekcijo.

### KOORDINIRANE AKCIJE

– ***Nadzor nad preprečevanjem nedovoljenih gradenj objektov v zadevah, kjer ni podane pobude (G1):***

Akcija bo usmerjena v nadzor nad gradnjo objektov, kjer ni podane pobude, predvsem na varovanih, pa tudi na drugih območjih. Gradbeni inšpektorji bodo z rednimi pregledi območij, ki jih nadzirajo, preverjali, ali je bilo za gradnjo oz. objekt pridobljeno gradbeno dovoljenje. Če gradbeni inšpektor ugotovi, da je gradnja dovoljena, bo preveril tudi skladnost objekta z izdanim gradbenim dovoljenjem.

Predvideno skupno število nadzorov je 100.

– ***Nadzor nad vgrajevanjem gradbenih proizvodov (G2):***

Nadzorovali bomo predvsem opremljenost teh proizvodov z dokazili o ustreznosti. V letu 2022 bomo izvedli nadzor nad naslednjimi gradbenimi proizvodi:

* svorniki (navojne palice) za povezovanje lesenih konstrukcij,
* kljukasta sidra, ki se vbetonirajo za sidranje leg ostrešij,
* toplotna izolacija (predvsem preverjanje izpolnjevanje zahtev PZI),
* drugo.

Predvideno skupno število nadzorov je 60.

– ***Nadzor nad prijavo začetka gradnje (G2):***

Z Gradbenim zakonom je določena pristojnost inšpekcijskega ukrepanja v zvezi s prijavo začetka gradnje in izpolnjevanjem bistvenih zahtev, zato bo akcija usmerjena v nadzor, ali se gradnja, za katero je predpisana prijava začetka gradnje, izvaja na podlagi popolne prijave, predpisane dokumentacije za izvedbo gradnje in imenovanjem nadzornika.

Predvideno skupno število nadzorov je 150.

– ***Nadzor nad delom udeležencev pri graditvi objektov (G2):***

Preverjalo se bo, ali udeleženci pri graditvi objektov izpolnjujejo z zakonom določene pogoje za opravljanje svojega dela (investitor, izvajalec, nadzornik …). V sklopu akcije bo opravljen tudi nadzor nad označitvijo in zaščito gradbišč na podlagi določb Gradbenega zakona in podzakonskih predpisov, izdanih na njegovi podlagi, med katere sodi tudi Pravilnik o gradbiščih.

Predvideno skupno število nadzorov je 100.

**– *Nadzor nad gradnjo, uporabo in izpolnjevanjem bistvene zahteve univerzalne graditve in rabe objektov (G3):***

Akcija bo usmerjena v nadzor nad objekti v uporabi. Cilj akcije je preprečitev uporabe objektov brez uporabnih dovoljenj; zagotavljanje izpolnjevanja bistvenih zahtev objektov; ugotovitev, ali objekti zagotavljajo dostopnost grajenega okolja; ugotovitev, ali se objekti gradijo in rekonstruirajo tako, da zagotavljajo dostopnost grajenega okolja; ugotovitev, ali se objekti vzdržujejo tako, da zagotavljajo dostopnost grajenega okolja; odprava obstoječih grajenih ovir; preprečitev nastanka novih grajenih ovir. Gradbena inšpekcija bo v okviru inšpekcijskega nadzorstva preverila zlasti, ali so izpolnjeni pogoji za začetek uporabe objektov po zakonu; ali se objekt uporablja na podlagi uporabnega dovoljenja, oziroma ali gre za objekt, za katerega se po samem zakonu šteje, da ima uporabno dovoljenje. Preverjalo se bo tudi, ali je [zagotovljen neoviran dostop, vstop in uporaba objektov v javni rabi](http://zakonodaja.gov.si/rpsi/r07/predpis_PRAV4067.html) (Pravilnik o univerzalni graditvi in uporabi objektov).

Predvideno skupno število nadzorov je 60.

### KOLIČINSKA OPREDELITEV NAČRTA NADZORA

Načrt dela neposrednega nadzora je pripravljen na podlagi šestih temeljnih meril:

* skupnega števila rednih in izrednih pregledov v letu 2021;
* predvidene kadrovske zasedbe v letu 2022;
* zmanjševanja zaostankov tekočih zadev;
* višine namenjenih sredstev za izvršilne postopke po drugi osebi;
* uvajanja nove prostorske in gradbene zakonodaje;
* izvajanje nadzora nad spoštovanjem zaščitnih ukrepov glede covida-19.

Predvideno število inšpekcijskih pregledov v primerjavi s preteklim letom je povečano za 500 pregledov.

Nadzora nad posameznimi vrstami objektov številčno ne določimo, opravljen bo glede na intenziteto gradenj v prostoru in glede na določene prednostne naloge pri nadzoru.

**Za nadzor na področju graditve objektov je leta 2022 predvidenih 7.000\* inšpekcijskih pregledov, od katerih bo vsaj 470 rednih inšpekcijskih pregledov.**

**\*** V informacijskem sistemu INSPIS se štejejo: zapisnik redni in izredni, zapisnik kontrolni redni in izredni, zapisnik redni in izredni kontrolni pregled – izvršba po I. osebi (izvršitev odločbe), zapisnik redni in izredni z zaslišanjem ter Zapisnik: izvršba po II. osebi; v zadevah upravna – gradbena in prekrškovna.

**Izvajanje nadzora nad spoštovanjem zaščitnih ukrepov glede covida-19:** vodenje upravnih in prekrškovnih postopkov v zvezi z nadzorom spoštovanja zaščitnih ukrepov glede covida-19 je redno obvezno delo.

Načrtovano število rednih pregledov po posameznih temeljnih nalogah v letu 2022 je razvidno iz naslednje preglednice.

|  |  |  |  |  |
| --- | --- | --- | --- | --- |
| **Vrsta pregleda** | **Načrtovano število rednih pregledov** | **G1** | **G2** | **G3** |
| REDNI PREGLEDI | 470\* | 100 | 310 | 60 |

\* Zaradi zmanjševanja zaostankov pri reševanju prijav bomo v letu 2022 obseg opravljenih rednih pregledov zmanjšali. V letu 2022 bo tako obseg rednih nadzorov predstavljal 6,71 % obsega načrtovanih inšpekcijskih pregledov. S povečanjem izrednih inšpekcijskih pregledov, ki jih bo 93,28 %, pa bomo sledili cilju zmanjševanja zaostankov pri obravnavi pobud.

### DRUGO DELO

Velik obseg dela gradbene inšpekcije je tudi obveščanje pobudnikov oziroma raznih vlagateljev vlog na njihove zahteve za odgovore in pojasnila po Uredbi o upravnem poslovanju in Zakonu o inšpekcijskem nadzoru. Gradbena inšpekcija vsako leto prejme tudi veliko zahtev za odgovore in pojasnila, ki jih podajo državni organi (Ministrstvo za okolje in prostor, Varuh človekovih pravic, upravna inšpekcija in drugi organi ter razne civilne pobude). Gradbena inšpekcija si bo prizadevala, da vsem državnim ustanovam in drugim osebam odgovarja v predpisanem roku, ob tem bo glede na vse večji obseg dela in neobvladljivo število prejetih vlog na te skušala odgovoriti v skladu z Uredbo o upravnem poslovanju. Preventivno vlogo pri delovanju gradbene inšpekcije je tudi obveščanje javnosti, kot to določa Zakon o inšpekcijskem nadzoru.

Glede na v preteklosti ugotovljene potrebe po skupnih akcijah bo gradbena inšpekcija leta 2022 z delovno inšpekcijo ponovno opravila skupni nadzor gradbišč. V koordinirani akciji nadzorov nad večjimi gradbišči je predviden pregled desetih večjih gradbišč. Akcija bi potekala od marca do septembra 2022.

V letu 2022 bo gradbena inšpekcija tudi sodelovala v skupni akciji z nadzorniki Triglavskega narodnega parka (predvidoma trije objekti v Območni enoti Kranj in trije objekti v Območni enoti Nova Gorica).

Gradbena inšpekcija bo tudi sodelovala z drugimi inšpektorati pri koordiniranih akcijah, ki jih bosta organizirala Inšpekcijski svet in regijska koordinacija posameznih območnih enot.

Ob predlogih za spremembo predpisov, ki se nanašajo na delo gradbene inšpekcije, bo gradbena inšpekcija tudi leta 2022 aktivno sodelovala z dajanjem pripomb. Obveščali bomo javnost in posamezne osebe o inšpekcijskih ukrepih in delu inšpekcije.

## GEODETSKA INŠPEKCIJA

Delo geodetske inšpekcije opravlja ena geodetska inšpektorica, ki ima pooblastilo za nadzor na območju celotne Slovenije.

### PRISTOJNOSTI NADZORA IN DELOVNA PODROČJA

Pristojnosti geodetske inšpekcije so določene v zakonih, in sicer v Zakonu o evidentiranju nepremičnin (ZEN), Zakonu o arhitekturni in inženirski dejavnosti (ZAID), Zakonu o množičnem vrednotenju nepremičnin (ZMVN-1), Zakonu o določanju območij ter imenovanju in označevanju naselij, ulic in stavb (ZDOIONUS), Zakonu o urejanju prostora – 3\*, Zakonu o katastru nepremičnin\*\* in v podzakonskih aktih.

\* Začne se uporabljati 1. junija 2022

\*\* Začne se uporabljati 4. aprila 2022

Temeljna naloga geodetskega inšpektorja je nadzor nad izpolnjevanjem zakonsko določenih pogojev za opravljanje dejavnosti na področju poklicnih nalog pooblaščenih inženirjev geodezije v skladu z zakonom, in sicer za pooblaščene inženirje geodetske stroke in gospodarske subjekte, ki opravljajo geodetske storitve. Predpisani pogoji za opravljanje geodetske inženirske dejavnosti so:

* gospodarski subjekt mora imeti v Poslovnem registru Slovenije vpisano geodetsko inženirsko dejavnost 71.121 (Geofizikalne meritve, kartiranje);
* za polni delovni čas ali za krajši delovni čas v posebnih primerih v skladu z zakonom, ki ureja delovna razmerja, mora gospodarski subjekt imeti zaposlenega vsaj enega pooblaščenega inženirja geodezije; ali če imajo najmanj polovico deležev v družbi družbeniki, ki so pooblaščeni inženirji geodezije ali gospodarski subjekt, ki izpolnjuje pogoje za opravljanje geodetske inženirske dejavnosti iz tega zakona in je eden od pooblaščenih inženirjev geodezije hkrati poslovodni organ; ali če je fizična oseba, ki samostojno opravlja geodetsko inženirsko dejavnost za polni delovni čas ali za krajši delovni čas v posebnih primerih v skladu z zakonom, ki ureja delovna razmerja, sama pooblaščeni inženir geodezije;
* da ima gospodarski subjekt zagotovljeno zavarovanje pred odgovornostjo za škodo v skladu s tem zakonom in
* da ni v stečajnem postopku.

Poklicne naloge pooblaščenega inženirja s področja geodezije se nanašajo na strokovno področje izvajanja geodetske dejavnosti, ki zajema izvajanje geodetskih nalog v skladu s predpisi, ki urejajo evidentiranje nepremičnin, geodetsko izmero in naloge v skladu s predpisi o državnem geodetskem referenčnem sistemu, geodetske meritve, povezane s projektiranjem, gradnjo in uporabo objektov, zakoličenje objektov, izdelavo geodetskih načrtov, kontrolnih opazovanj in izdelavo deformacijskih analiz, transformacije podatkov med različnimi državnimi koordinatnimi sistemi ter kartiranje, obdelavo, analizo in interpretacijo prostorskih podatkov.

### IZHODIŠČA IN CILJI

V letu 2022 so cilji delovanja geodetske inšpekcije zlasti:

* zagotavljanje večje pravne varnosti lastnikov nepremičnin, večje varnosti vlaganj v nepremičnine in investicije, povezane z nepremičninami in nepremičninskim trgom;
* zagotavljanje izpolnjevanja pogojev gospodarskih subjektov in v njih zaposlenih posameznikov za opravljanje geodetske inženirske dejavnosti;
* zagotavljanje izpolnjevanja pogojev pooblaščenih inženirjev geodetske stroke;
* splošni nadzor nad izvajanjem zakonov in drugih predpisov s področja geodetske dejavnosti, izvajanjem geodetske inženirske dejavnosti in izvajanjem geodetskih storitev;
* zagotavljanje izvajanja kazenskih določb Zakona o evidentiranju nepremičnin v primeru neizpolnjevanja obveznosti evidentiranja nepremičnin;
* zagotavljanje pravilnega označevanja ulic in stavb;
* nadzor nad spoštovanjem zaščitnih ukrepov glede covida-19.

Redno bomo opravljali kontrolne preglede s področja geodetske inšpekcije s ciljem splošnega nadzora nad izvajanjem zakonov in drugih predpisov s področja geodetske dejavnosti, izvajanjem geodetske inženirske dejavnosti in geodetskih storitev.

Temeljni cilji dela geodetske inšpekcije so opredeljeni v okviru treh temeljnih nalog, in sicer:

Geo1 – nadzor nad izpolnjevanjem pogojev za opravljanje geodetske inženirske dejavnosti za gospodarske subjekte s področja geodezije in za pooblaščene inženirje geodezije,

Geo2 – nadzor nad evidentiranjem nepremičnin in gospodarske javne infrastrukture,

Geo3 – zagotavljanje pravilnega označevanja ulic in stavb,

Geo4 – covid-19.

Šifranti temeljnih nalog so povezani s področno zakonodajo, ki jo inšpekcija pokriva. Spodnja preglednica prikazuje uporabo šifrantov temeljnih nalog pri posamezni temeljni nalogi na ravni zadev in ključnih dokumentov za geodetsko inšpekcijo.

|  |  |  |
| --- | --- | --- |
| **GEODETSKA INŠPEKCIJA** |  | **Šifrant temeljne naloge, ki opredeljuje temeljno nalogo** |
| **Nadzor nad izpolnjevanjem pogojev za opravljanje geodetske inženirske dejavnosti za gospodarske subjekte in za pooblaščene inženirje geodezije** | Ukrepi po ZAID (Zakon o arhitekturni in inženirski dejavnosti) | **Geo1 – geodeti** |
| **Nadzor nad evidentiranjem nepremičnin** | Ukrepi po ZEN, ZMVN-1, ZUreP-3  (Zakon o evidentiranju nepremičnin, Zakon o množičnem vrednotenju nepremičnin, Zakon o urejanju prostora -3) | **Geo2 – evidence nepremičnin** |
| **Zagotavljanje pravilnega označevanja ulic in stavb** | Ukrepi po ZDOIONUS  (Zakon o določanju območij ter imenovanju in označevanju naselij, ulic in stavb) | **Geo3 – označevanje** |
| **covid-19** | Izvajanje nadzora glede spoštovanja zaščitnih ukrepov glede covida-19 | **Geo4 – covid-19** |

Šifranti temeljnih nalog, ki so opredeljeni na ravni zadev in ključnih dokumentov ter opredeljujejo osnovne naloge, temeljijo na naslednjih vrstah zadev in pripadajočih ključnih dokumentih:

* upravno-geodetska zadeva,
* prekrškovna zadeva,
* akcija.

Vsa dejanja in postopki geodetske inšpekcije so namenjeni doseganju teh temeljnih ciljev, s tem namenom inšpektor tudi dosledno vodi inšpekcijske in prekrškovne postopke.

### KOORDINIRANE AKCIJE

Leta 2022 bosta opravljeni dve akciji geodetske inšpekcije z namenom ugotavljanja in preprečevanja večjega obsega kršitev in zaščite javnega interesa, in sicer za:

* doseganje cilja večje pravne varnosti lastnikov nepremičnin, večje varnosti vlaganj v nepremičnine in investicij, povezanih z nepremičninami in nepremičninskim trgom, pravično obdavčenje nepremičnin,
* zagotavljanje izpolnjevanja pogojev gospodarskih subjektov in v njih zaposlenih posameznikov za opravljanje geodetske inženirske dejavnosti.

V nadaljevanju je kratek opis posamezne akcije.

* **USMERJENA AKCIJA GEODETSKE INŠPEKCIJE V ZVEZI Z EVIDENTIRANJEM NEPREMIČNIN:**

Naši cilji so večja pravna varnost lastnikov nepremičnin, večja varnost vlaganj v nepremičnine in investicij, povezanih z nepremičninami in nepremičninskim trgom.

Navedene cilje je mogoče doseči z vzpostavitvijo natančnih evidenc, ki izkazujejo realno stanje v prostoru (zemljiški kataster, kataster stavb, register nepremičnin) in ki jih vodi Geodetska uprava Republike Slovenije (GURS). V ta namen bomo obravnavali predlagane in ugotovljene prekrške v zvezi z evidentiranjem stavb ali delov stavb v kataster stavb oziroma register nepremičnin.

Obravnavani bodo predlagani in ugotovljeni prekrški v zvezi z evidentiranjem stavb ali delov stavb v kataster stavb oziroma register nepremičnin.

Predvideno število prekrškovnih postopkov je 80.

* **USMERJENA AKCIJA GEODETSKE INŠPEKCIJE NAD GEODETSKIMI PODJETJI**

Cilj akcije je zagotavljanje izpolnjevanja zakonskih pogojev za opravljanje geodetske inženirske dejavnosti za gospodarske subjekte in pooblaščene inženirje geodetske stroke.

Po ZAID geodetski inšpektor nadzoruje zagotavljanje izpolnjevanja pogojev pooblaščenih inženirjev geodetske stroke in gospodarskih subjektov, ki opravljajo geodetske storitve. Zato bo geodetska inšpekcija leta 2022 izvedla nadzor nad 20 naključno izbranimi gospodarskimi subjekti, ki opravljajo geodetsko inženirsko dejavnost, ter preverila, ali gospodarski subjekti in v njih zaposleni posamezniki izpolnjujejo pogoje za opravljanje geodetske inženirske dejavnosti. Dodatno bo uvedla inšpekcijski nadzor nad vsemi izvajalci geodetskih storitev, zoper katere bo podana prijava.

### KOLIČINSKA OPREDELITEV NAČRTA NADZORA

Načrt dela neposrednega nadzora je pripravljen na podlagi skupnega števila rednih in kontrolnih pregledov, pregledov na podlagi prijav in uvedenih prekrškovnih postopkov v letu 2021 ter kadrovske zasedbe geodetske inšpekcije.

Za doseganje cilja splošnega nadzora nad izvajanjem zakonov in drugih predpisov s področja geodetske dejavnosti ter nad izvajanjem geodetske dejavnosti in geodetskih storitev bo geodetska inšpekcija leta 2022 izvedla **100\* inšpekcijskih pregledov**.

\* V informacijskem sistemu INSPIS se štejejo vsi inšpekcijski pregledi (vsi zapisniki brez zapisnika prijave in zapisnik ZNB); izhodni in lastni dokumenti, v zadevah upravna – geodetska in prekrškovna.

**Nadzor nad spoštovanjem zaščitnih ukrepov glede covida-19:** vodenje upravnih in prekrškovnih postopkov v zvezi z nadzorom spoštovanja zaščitnih ukrepov glede covida-19 je redno obvezno delo.

Pri oblikovanju načrta nadzora smo upoštevali:

* prejete predloge za uvedbo prekrškovnih postopkov, ki jih je leta 2020 poslal GURS;
* kadrovsko zasedbo geodetske inšpekcije;
* pričakovan povečan obseg prijav zaradi nepopolnih in nepravilnih podatkov o lastniku, uporabniku, najemniku in upravljavcu nepremičnine, podatkov o legi in obliki, površini, dejanski rabi ter drugih podatkov o nepremičninah, ki se zagotavljajo z vprašalnikom registra nepremičnin;
* izvajanje nadzora nad spoštovanjem zaščitnih ukrepov glede covida-19.

Količinska opredelitev načrta nadzora po temeljnih nalogah:

|  |  |
| --- | --- |
| **GEODETSKA INŠPEKCIJA:** | **predvideni inšpekcijski pregledi oziroma prekrškovni postopki po temeljnih nalogah** |
| Nadzor nad izpolnjevanjem pogojev za opravljanje geodetske inženirske dejavnosti za gospodarske subjekte in pooblaščene inženirje geodezije | 20 inšpekcijskih pregledov |
| Nadzor nad evidentiranjem nepremičnin | 80 inšpekcijskih pregledov |
| Zagotavljanje pravilnega označevanja ulic in stavb | Števila pregledov ni mogoče načrtovati – obravnavane bodo vse prejete pobude. |

## STANOVANJSKA INŠPEKCIJA

Delo na stanovanjski inšpekciji opravlja šest stanovanjskih inšpektorjev, ki imajo pooblastilo za vodenje inšpekcijskih postopkov za območje Slovenije.

### PRISTOJNOSTI NADZORA IN DELOVNA PODROČJA

Pristojnosti stanovanjske inšpekcije so določene v zakonih (Stanovanjski zakon – v nadaljnjem besedilu: SZ-1, Zakon o spremembah in dopolnitvah Stanovanjskega zakona (SZ-1E), Zakon o varstvu kupcev stanovanj in enostanovanjskih stavb – v nadaljnjem besedilu: ZVKSES) in podzakonskih aktih.

V SZ-1 določene pristojnosti stanovanjski inšpekciji nalagajo, da skrbi za uresničevanje javnega interesa na stanovanjskem področju, kar pomeni zagotavljanje takšnega stanja v večstanovanjskih stavbah, da je omogočena njihova normalna raba in so zagotovljeni pogoji za njihovo učinkovito upravljanje. V ta namen se bodo izvajali ukrepi zoper etažne lastnike, da se zagotovi vzdrževanje skupnih delov v skladu s standardi za vzdrževanje stanovanjskih stavb, in določanje začasnega upravnika tam, kjer je ta obvezen. Izvajali se bodo tudi ukrepi zoper posameznega etažnega lastnika, da se zagotovi vzdrževanje stanovanja tako, da se prepreči škoda, ki nastaja drugim stanovanjem ali skupnim delom, ali da se najemniku omogoči normalna uporaba stanovanja, kakor tudi prepovedi opravljanja dejavnosti v stanovanjih in prepovedi izvajanja posegov v skupne dele z vgradnjo naprav, če zanje niso izpolnjeni pogoji, določeni v zadevnem zakonu. Novela SZ-1 je v letu 2021 prinesla novo pristojnost stanovanjski inšpekciji, in sicer, da če inšpekcijski organ pri izvajanju pooblastil upravnika ugotovi nepravilnosti ali kršitve, upravniku odredi, da te nepravilnosti ali kršitve v določenem roku odpravi.

Po 153.a členu SZ-1 nadzor nad neprofitnimi stanovanjskimi organizacijami izvaja stanovanjska inšpekcija. Poslovanje neprofitnih organizacij je urejeno v 151. do 153. členu Stanovanjskega zakona in Pravilniku o posebnih pogojih delovanja neprofitnih stanovanjskih organizacij. Stanovanjska inšpekcija bo opravila nadzor v zvezi z vsemi pobudami, ki jih bo prejela glede poslovanja neprofitnih stanovanjskih organizacij z vidika izvajanja stanovanjskih predpisov, koordiniranih nadzorov pa glede na to, da so bile leta 2016 pregledane vse neprofitne stanovanjske organizacije, leta 2022 ne načrtujemo.

Zakon o varstvu kupcev stanovanj in enostanovanjskih stavb (ZVKSES; Uradni list RS, št. 18/04) je začel veljati 1. avgusta 2004. Namen zakona je zavarovanje kupcev stanovanj in enostanovanjskih stavb pred tveganji investitorjeve finančne nesposobnosti, ko ta še pred končanjem gradnje to začne prodajati, pri čemer se kupci zavežejo del kupnine plačati še pred izročitvijo predmeta prodaje. Inšpekcijski nadzor je usmerjen v ugotavljanje, ali prodajalci pri prodaji stanovanjskih stavb in stanovanj potrošnikom ravnajo v skladu z določbami o prodaji, ki so urejene v drugem poglavju navedenega zakona. Če prodajalec sklepa prodajne pogodbe oziroma oglašuje prodajo v nasprotju z določbami navedenega zakona, mu bo stanovanjski inšpektor glede na način kršitve prepovedal sklepanje prodajnih pogodb ali oglaševanje oziroma odredil ukrepe, ki jih mora opraviti za odpravo kršitev. Leta 2022 načrtujemo ponovno izvedbo koordinirano usmerjene akcije na podlagi ZVKSES, saj se je akcija v preteklih letih izkazala kot uspešna in glede na trenutne razmere na trgu prodaje novih nepremičnin tudi potrebna.

### IZHODIŠČA IN CILJI

Zastavljeni cilji na področju dela stanovanjske inšpekcije v letu 2022 so zlasti:

* zagotavljanje vzdrževanja skupnih delov v večstanovanjskih stavbah;
* zagotavljanje popravil v posameznih delih večstanovanjskih stavb;
* prepoved opravljanja dejavnosti v stanovanju in izvajanje posegov v skupne dele z vgradnjo naprav, če zanje niso izpolnjeni vsi pogoji;
* nadzor upravnikov;
* kontrola poslovanja prodajalcev stanovanj in enostanovanjskih stavb v fazi prodaje (novogradenj – prva prodaja) posameznim kupcem;
* nadzor neprofitnih stanovanjskih organizacij;
* nadzor etažnih lastnikov in najemnikov;
* najemna stanovanja;
* izvajanje nadzora glede spoštovanja zaščitnih ukrepov COVID-19.

Stanovanjski inšpektor je prekrškovni organ, ki vodi prekrškovni postopek v skladu z Zakonom o prekrških. Tudi v tem letu bomo posebno pozornost namenili kršitvam SZ-1 in ZVKSES, ki so opredeljene kot prekršek, in izrekali zakonsko določene sankcije.

Stanovanjska inšpekcija pri svojem delu zaznava več pobud za ukrepanje, ki se nanašajo na opuščanje vzdrževanja skupnih delov (kar se kaže na stavbi, na primer zamakanje na skupnih delih, krušenje ometa, slabo stanje dimniških obrob), opuščanje vzdrževanja v posameznih delih (kar se kaže predvsem kot zamakanje pri individualnih inštalacijah, na primer nevzdrževani talni sifoni v kopalnici, zamašeni ali poškodovani odtoki padavinske vode), nestrokovne oziroma samovoljne posege posameznih lastnikov na skupne dele brez ustreznih soglasij (na primer nameščanje individualnih naprav, poškodovanje zračnikov ali skupnih instalacij) ter na pritožbe nad delom upravnika (na primer v zvezi s primopredajo dokumentacije ob zamenjavi upravnika, neupravičeno uporabo sredstev rezervnega sklada, onemogočanjem vpogleda v dokumentacijo, neplačevanjem stroškov obratovanja dobaviteljem). Velik delež pobud za ukrepanje se nanaša na zadeve, ki niso v pristojnosti stanovanjske inšpekcije (na primer reklamacije ob primopredaji kupljenega stanovanja po ZVKSES ali kršitve hišnega reda) in izhajajo iz nepoznavanja predpisov s strani etažnih lastnikov ali upravnikov in pomenijo nerealna pričakovanja glede možnosti ukrepanja inšpekcije.

V preteklih letih smo vedno sodelovali s svojimi predlogi pri sprejemanju sprememb stanovanjske zakonodaje, kjer bomo sodelovali tudi v prihodnje predvsem na način, da podajamo zakonodajalcu povratne informacije izvedenih usmerjenih nadzorov neposredno na terenu ter morebitne predloge za izboljšanje področne zakonodaje.

Stanovanjski inšpektorji se že vrsto let srečujejo s problematiko v zvezi s čedalje številnejšimi vlogami oziroma neutemeljenimi pričakovanji etažnih lastnikov, na katere je treba odgovarjati, čeprav že njihova vsebina kaže, da ni podlage za vodenje inšpekcijskega postopka (nepravdni postopki za sodišča). Posledično nezadovoljstvo prijaviteljev oziroma pobudnikov zaradi neuvedenih postopkov za stanovanjsko inšpekcijo pomeni dodatno pojasnjevanje pristojnosti inšpekcije in razlogov, zakaj se postopki niso uvedli, kar onemogoča učinkovito izvajanje inšpekcijskega nadzora. V zvezi s tem so na spletni strani objavljeni tipični odgovori na stanovanjskem področju:

https://www.gov.si/teme/stanovanjska-politika/

<https://www.gov.si/teme/upravljanje-v-vecstanovanjskih-stavbah/>

Stanovanjska inšpekcija s ciljem preventivnega ukrepanja odgovarja na vsa pisna vprašanja posameznikov, podjetij in institucij, prek medijev obvešča zainteresirano javnost o ugotovljenih nepravilnostih in posledicah kršitev zakona ter na druge načine deluje za ozaveščanje javnosti. Za vsako prispelo pobudo mora stanovanjska inšpekcija proučiti, ali obstajajo okoliščine za uvedbo postopka ali ne, ter na prispele dopise v skladu s 17. členom Uredbe o upravnem poslovanju tudi odgovoriti, kar zavzema velik del razpoložljivega časa za delo. Inšpektorji namreč dobijo veliko dopisov, ki se nanašajo na odnose med etažnimi lastniki in/ali upravnikom (na primer kršitve hišnega reda, spori med etažnimi lastniki in/ali upravnikom, prilaščanje skupnih prostorov, pristojnosti nadzornih odborov, obratovanje stavbe, spreminjanje rabe skupnih prostorov brez ustreznih soglasij, neurejena etažna lastnina, reklamacije izvedenih del po pogodbi, kršitve pogodbe o upravljanju stavbe) in ki sorazmerno močno obremenjujejo delo stanovanjske inšpekcije, čeprav ta ni pristojna za urejanje teh zadev.

Osnovni cilji dela stanovanjske inšpekcije so opredeljeni v okviru osmih temeljnih nalog, in sicer:

S1 – zagotavljanje vzdrževanja skupnih delov in popravil v posameznih delih večstanovanjskih stavb,

S2 – nadzorovanje opravljanja dejavnosti v stanovanju in izvajanja posegov v skupne dele,

S3 – učinkovito upravljanje in nadzor upravnikov,

S4 – nadzor poslovanja prodajalcev stanovanj in enostanovanjskih stavb v fazi prodaje posameznim kupcem ter nadzor zavarovanja plačil kupnine,

S5 – nadzor neprofitnih stanovanjskih organizacij,

S6 – nadzor etažnih lastnikov in najemnikov,

S7 – najemna stanovanja,

S8 – COVID-19.

Šifranti temeljnih nalog so povezani s področno zakonodajo, ki jo inšpekcija pokriva. Spodnja preglednica prikazuje uporabo šifrantov temeljnih nalog pri posamezni temeljni nalogi na ravni zadev in ključnih dokumentov za stanovanjsko inšpekcijo.

Šifranti temeljnih nalog, ki so opredeljeni na ravni zadev in ključnih dokumentov ter opredeljujejo temeljne naloge, temeljijo na naslednjih tipih zadev in pripadajočih ključnih dokumentih, in sicer v upravno-stanovanjskih zadevah, prekrškovnih zadevah in akcijah.

Vsa dejanja in postopki stanovanjske inšpekcije so namenjeni doseganju teh osnovnih ciljev, s tem namenom inšpektorji tudi dosledno vodijo inšpekcijske in prekrškovne postopke.

|  |  |  |
| --- | --- | --- |
| STANOVANJSKA INŠPEKCIJA |  | Šifrant temeljne naloge, ki opredeljuje temeljno nalogo |
| **Zagotavljanje vzdrževanja skupnih delov in popravil v posameznih delih večstanovanjskih stavb** | * Vzdrževanje skupnih delov – 125. člen SZ-1 * Popravila v lastnem stanovanju – 126. člen SZ-1 * Vzdrževanje skupnih in posameznih delov stavbe | **S1 – vzdrževanje** |
| **Nadzor opravljanja dejavnosti v stanovanju in izvajanja posegov v skupne dele** | * Opravljanje dejavnosti – 14. in 129. člen SZ-1 * Vzpostavitev prvotnega stanja in posegi v skupne dele – 15. in 126.a člen SZ-1 | **S2 – dejavnosti in skupni deli** |
| **Učinkovito upravljanje in nadzor upravnikov** | * Odprava nepravilnosti ali kršitev upravnika - – 124.a. člen SZ-1 * Začasna določitev upravnika – 128. člen SZ-1 * Prekrškovni nadzor upravnikov − 171. člen SZ-1   Vse v zvezi s poslovanjem upravnika (sklic zbora, zapisnik zbora, vpogled v listine, izvedba primopredaje, zbiranje ponudb IPD) | **S3 – upravljanje** |
| **Nadzor poslovanja prodajalcev stanovanj in enostanovanjskih stavb pri prodaji posameznim kupcem in nadzor zavarovanja plačil kupnine** | * Prepoved sklepanja prodajnih pogodb in oglaševanja – 5. člen, 12. člen in 13.–94. člen ZVKSES * Prekrškovni nadzor investitorjev oziroma vmesnih kupcev – 96. člen ZVKSES | **S4 – varstvo kupcev stanovanj** |
| **Nadzor neprofitnih stanovanjskih organizacij** | * Nadzor nad poslovanjem neprofitnih stanovanjskih organizacij – 153.a člen SZ-1 | **S5 – neprofitne organizacije** |
| **Nadzor etažnih lastnikov in najemnikov** | * Prekrškovni nadzor etažnih lastnikov – 168., 169. in 170. člen SZ-1 * Prekrškovni nadzor najemnikov – 172. člen SZ-1 | **S6 – etažni lastniki in najemniki** |
| **Najemna stanovanja** | * Vzdrževanje najemnih stanovanj – 93. člen SZ-1 | **S7 – najemna stanovanja** |
| **COVID-19** | * Izvajanje nadzora glede spoštovanja zaščitnih ukrepov glede covida-19 | **S8 – covid-19** |

### KOORDINIRANE AKCIJE

***Akcija nadzora v zvezi z obveznimi rednimi pregledi dvigal in njihovim vzdrževanjem v večstanovanjskih stavbah:***

Inšpekcijski postopki v teh zadevah bodo temeljili na podatkih dnevnoinformativnega biltena centra za obveščanje Uprave RS za zaščito in reševanje, ki zajema podatke o nujnih intervencijah na dvigalih. Akcija bo potekala na območju Slovenije v 15 zadevah.

***Koordinirana akcija nadzora nad upravniki:***

Akcija bo usmerjena v nadzor nad upravniki. Izveden bo nadzor nad 20. naključno izbranimi upravniki večstanovanjskih objektov, razpršenih po območju celotne Republike Slovenije. V koordinirani akciji se bo preverjalo:

* izdelavo Poročila o upravnikovem delu po 64. členu SZ-1E za leto 2021 v povezavi s prekrškom 171. člen SZ-1E, ki v 18. alineji opredeljuje prekršek, če se ne pripravi poročila o upravnikovem delu v skladu z navodilom iz tretjega odstavka 64. člena SZ-1E;
* Nadzor sestave mesečnega obračuna prispevka rezervnega sklada in stanja sredstev rezervnega sklada za stavbo po 66. členu SZ-1 za december 2021 in januar 2022. Prekršek opredeljuje 20. točka 1 odstavka 171. čl. SZ-1, ki opredeljuje prekršek, če se ne izstavi obračuna stroškov v skladu s 66. členom SZ-1. Izveden bo nadzor nad 20 stavbami, ki imajo v AJPESU odprt svoj ločen TRR F račun. Opravljena bo tudi navzkrižna poizvedba pri tej banki, kjer je odprt račun rezervnega sklada, pri tem, da bi se preverjalo stanje RS na dan 31. 12. 2021 pri upravniku in banki.

***Koordinirana akcija nad poslovanjem prodajalcev stanovanj in enostanovanjskih stavb:***

Akcija bo izvedena na podlagi ZVKSES. Opravljen bo nadzor nad poslovanjem prodajalcev stanovanj in enostanovanjskih stavb pri prodaji posameznim kupcem.

Z namenom zaščititi končne kupce pred tveganjem, da investitor oziroma vmesni kupec zaradi stečaja, plačilne nesposobnosti ali drugih razlogov ne bi izpolnil vseh obveznosti do končnih kupcev oziroma ne bi bil sposoben končnim kupcem vrniti plačanih obrokov kupnine v primeru razveze prodajnih pogodb, v skladu s prvim odstavkom 94. člena ZVKSES inšpekcijski nadzor nad tem, ali prodajalci pri prodaji enostanovanjskih stavb in stanovanj potrošnikom ravnajo v skladu z določbami ZVKSES, opravljajo inšpektorji stanovanjske inšpekcije. Stanovanjska inšpekcija lahko ukrepa, če obstajajo utemeljeni razlogi za uvedbo postopka po uradni dolžnosti, in po potrebi ukrepa na podlagi 94. člena ZVKSES. Ob ugotovljenih nepravilnostih po uradni dolžnosti lahko inšpektor uvede tudi prekrškovni postopek za prekrške, kot je to opredeljeno v 96. členu ZVKSES.

Akcija bo potekala na območju celotne Republike Slovenije v 25 zadevah.

### KOLIČINSKA OPREDELITEV NAČRTA NADZORA

Za uresničitev teh ciljev glede na načrtovano kadrovsko zasedbo stanovanjske inšpekcije v letu 2022 načrtujemo 300 inšpekcijskih pregledov.

**Načrtovano število pregledov: 300\***

\* V informacijskem sistemu INSPIS se štejejo: zapisnik redni in izredni, zapisnik kontrolni redni in izredni ter zapisnik redni in izredni z zaslišanjem ter ugotovitveni zapisniki; v zadevah upravna – stanovanjska in prekrškovna.

**Izvajanje nadzora glede spoštovanja zaščitnih ukrepov v zvezi s covidom-19:** vodenje upravnih in prekrškovnih postopkov v zvezi z nadzorom glede spoštovanja zaščitnih ukrepov glede covida-19 je redno obvezno delo.

Pri oblikovanju načrta nadzora po posameznih temeljnih nalogah pri stanovanjski inšpekciji smo upoštevali:

* prejete pobude za ukrepanje v letu 2021;
* načrtovane koordinirane akcije v letu 2022 in že izvedene koordinirane akcije v preteklih letih;
* predvideno kadrovsko zasedbo stanovanjske inšpekcije v letu 2022;
* izvajanje nadzora glede spoštovanja zaščitnih ukrepov glede covida-19.

Količinska opredelitev načrta nadzora po temeljnih nalogah:

|  |  |
| --- | --- |
| **STANOVANJSKA INŠPEKCIJA:** | **predvideni inšpekcijski pregledi po temeljnih nalogah** |
| **S1 − zagotavljanje vzdrževanja skupnih delov in popravil v posameznih delih večstanovanjskih stavb** | 200 inšpekcijskih pregledov |
| **S2 − nadzor opravljanja dejavnosti v stanovanju in izvajanja posegov v skupne dele** | 30 inšpekcijskih pregledov |
| **S3 − učinkovito upravljanje in nadzor upravnikov** | 35 inšpekcijskih pregledov |
| **S4 − nadzor poslovanja prodajalcev stanovanj in enostanovanjskih stavb pri prodaji posameznim kupcem in nadzor zavarovanja plačil kupnine** | 25 inšpekcijskih pregledov |
| **S5 − nadzor neprofitnih stanovanjskih organizacij** | Števila pregledov ni mogoče načrtovati – leta 2016 so bile pregledane vse neprofitne stanovanjske organizacije. |
| **S6 − nadzor etažnih lastnikov in najemnikov** | 10 inšpekcijskih pregledov |
| **S7 − najemna stanovanja** | Števila pregledov ni mogoče načrtovati. |

# INŠPEKCIJA ZA OKOLJE IN NARAVO

Inšpekcija za okolje in naravo (ION) opravlja naloge inšpekcijskega nadzora nad izvajanjem predpisov na naslednjih delovnih področjih:

* + ravnanje z odpadki in čezmejno pošiljanje odpadkov;
  + urejanje voda, vodnega režima in gospodarjenje z vodami;
  + kakovost voda, emisije snovi v vode;
  + industrijsko onesnaževanje in tveganje za okolje;
  + varstvo in ohranjanje narave;
  + kakovost zraka;
  + uporaba kemikalij in gensko spremenjenih organizmov;
  + hrup;
  + elektromagnetno sevanje in svetlobno onesnaževanje.

## 4.1 PRISTOJNOSTI NADZORA IN DELOVNA PODROČJA

ION izvaja inšpekcijski nadzor nad naslednjimi krovnimi zakoni in na njihovi podlagi izdanimi predpisi:

* Zakon o varstvu okolja (ZVO-1) (Uradni list RS, št. 41/04, z vsemi spremembami);
* Zakon o vodah(ZV-1) (Uradni list RS, št. 67/02, z vsemi spremembami);
* Zakon o ohranjanju narave (ZON) (Uradni list RS, št. 56/99, z vsemi spremembami);
* Zakon o ravnanju z gensko spremenjenimi organizmi (ZRGSO) (Uradni list RS, št. 67/02, z vsemi spremembami);
* Zakon o varstvu podzemnih vod (ZVPJ) (Uradni list RS, št. 2/04);
* [Zakon o Triglavskem narodnem parku](http://www.uradni-list.si/1/objava.jsp?urlid=201052&stevilka=2821) (ZTNP-1) (Uradni list RS, 52/10, z vsemi spremembami);
* Zakon o regijskem parku Škocjanske jame (ZRPSJ) (Uradni list RS, št. 57/96, z vsemi spremembami);
* Zakon o planinskih poteh (ZPlanP) (Uradni list RS, št. 61/07);
* Zakon o dimnikarskih storitvah (Uradni list RS, št. 68/16);
* Zakon o interventnih ukrepih pri ravnanju s komunalno odpadno embalažo in odpadnimi nagrobnimi svečami (Uradni list RS, št. 84/18);
* podzakonski akti, izdani na podlagi teh navedenih zakonov.

Na podlagi Zakona o nalezljivih boleznih in Zakona o interventnih ukrepih za pomoč pri omilitvi posledic drugega vala epidemije covida-19 inšpektorji za okolje nadzorujejo tudi spoštovanje zaščitnih ukrepov glede covida-19.

### ZAKON O VARSTVU OKOLJA

Nadzor na področju okolja se bo izvajal z rednimi inšpekcijskimi pregledi na podlagi aplikacije PLAN, ki izdela načrt dela za posamezno leto na ravni inšpekcije in posameznega inšpektorja. V ta namen so bili nadzorovani onesnaževalci razporejeni v tri kategorije. Cilj v letu 2022 je izvedba načrta dela v celoti (predviden nadzor 1357 zavezancev) in pri odkrivanju novih inšpekcijskih zavezancev dodatna vključitev novih zavezancev v sistem nadzora.

Posebna pozornost bo namenjena nadzoru nad ravnanjem večjih zavezancev z odpadki, kot so predelovalci, odstranjevalci in zbiralci odpadkov, ter nadzoru ravnanja z odpadki iz izdelkov, za katere velja proizvajalčeva razširjena odgovornost in se v sistemu ravnanja s temi odpadki kažejo težave.

### ZAKON O VODAH

Glavnina nadzora na tem področju je usmerjena na rabo vode in posege na vodnih in priobalnih zemljiščih. V letu 2016 sta bila sprejeta načrta upravljanja voda na vodnem območju Donave in na vodnem območju Jadranskega morja za obdobje 2016–2021 (v nadaljnjem besedilu: NUV) ter Program ukrepov upravljanja.[[1]](#footnote-1) Ta je med ukrepi za izboljšanje stanja vodnih teles navajal tudi usmeritev inšpekcijskega nadzora na vodna telesa v slabem stanju oziroma na vodna telesa, kjer se je ocenjevalo, da cilji ne bodo doseženi. Ta ukrep je določal, da se usmeritve upoštevajo pri pripravi letnih programov dela. V pripravi je tudi osnutek Načrta upravljanja voda za vodno območje Donave za obdobje 2022–2027 in osnutek Načrta upravljanja voda za vodno območje Jadranskega morja za obdobje 2022–2027 ter osnutek dopolnitve Programa ukrepov. Po sprejetju novih načrtov bo ION smiselno upošteval ugotovitve NUV in Program ukrepov.

Glavnina dela bo na področju voda še vedno temeljila na obravnavi prijav.

### ZAKON O OHRANJANJU NARAVE

Izvajanje nadzora na področju varstva narave je zelo raznovrstno in zahtevno. Glavnina nadzora se izvaja na podlagi Zakona o ohranjanju narave in njegovih podzakonskih predpisov. Na področju narave se izvede vsaj ena usmerjena akcija nadzora letno. Pri pripravi akcij nadzora se upoštevajo usmeritve za inšpekcije iz Programa upravljanja območij Natura 2000 za obdobje 2015–2020,[[2]](#footnote-2) katerega veljavnost je Vlada RS podaljšala do sprejema novega programa upravljanja v letu 2022. Večina dela pa bo na področju narave še vedno temeljila na obravnavi prijav.

ION sodeluje v okviru projekta organizacije IMPEL pri projektu programiranja nadzora na področju območij Natura 2000, zato načrtujemo, da bomo tudi za področje nadzora teh območij postopoma uvedli programiranje inšpekcijskih nadzorov na podlagi meril s ciljem usmeriti nadzor na bolj pomembne obremenitve območij Nature 2000.

### ZAKON O GENSKO SPREMENJENIH ORGANIZMIH

Namen izvajanja nadzora na področju ravnanja z gensko spremenjenimi organizmi (GSO) je zagotoviti izvajanje ukrepov za preprečevanje in zmanjševanje škodljivih vplivov na zdravje ljudi, do katerih bi lahko prišlo pri delu z GSO v zaprtih sistemih, namernem sproščanju GSO v okolje ali dajanju GSO ali izdelkov, ki vsebujejo GSO ali so sestavljeni iz njih ali njihovih kombinacij, na trg.

Za potrebe izvajanja inšpekcijskega nadzora sta strokovno usposobljeni dve inšpektorici, ki poleg nalog inšpekcijskega nadzora zaprtih sistemov in namernega sproščanja GSO v okolje izvajata tudi dela in naloge inšpekcijskega nadzora predpisov s področja varstva okolja (ZVO-1), urejanja voda (ZV-1) in ohranjanja narave (ZON).

Na območju Slovenije je v Register GSO vpisanih 86 zaprtih sistemov, od katerih v 28 sistemih izvajajo delo v varnostnem razredu 2, v drugih pa delo v varnostnem razredu 1. Inšpekcijski nadzor nad delom z GSO v zaprtih sistemih je zastavljen tako, da se opravi redni inšpekcijski pregled vsakega zavezanca na tri do pet let glede na uvrstitev v varnostni razred.

V letu 2022 je načrtovanih deset nadzorov na tem področju, ki bodo obsegali zlasti preverjanje zadrževalnih in drugih varnostnih ukrepov pri delu z GSO ter ugotavljanje morebitnih nepravilnosti glede uvrstitve dela v varnostni razred.

### ZAKON O DIMNIKARSKIH STORITVAH

Zakon o dimnikarskih storitvah (ZdimS), katerega večina določb se je začela uporabljati 1. januarja 2017, je sistemsko uredil način izvajanja dimnikarskih storitev in plačilo zanje, pogoje in postopke za pridobitev licenc in dovoljenj za opravljanje dimnikarskih storitev, posebej je opredelil naloge dimnikarske družbe in dimnikarja ter obveznosti uporabnika. Z uveljavitvijo ZdimS se dimnikarske storitve ne izvajajo več prek podeljenih koncesij kot obvezna gospodarska javna služba, ampak gre za prosto dostopno storitev na tržišču. V Sloveniji smo prešli s koncesijskega na licenčni sistem opravljanja dimnikarskih storitev, ki uporabniku dimnikarskih storitev omogoča prosto izbiro dimnikarske družbe, hkrati pa mu nalaga obveznost, da omogoči izvajanje dimnikarskih storitev v predpisanih rokih.

Ustrezno stanje malih kurilnih naprav (v nadaljnjem besedilu: MKN), ki pripomore k zmanjšanju onesnaževanja okolja in manjši porabi goriv ter je bistvenega pomena tudi za zagotavljanje požarne varnosti ter varovanja zdravja in premoženja uporabnikov kurilnih naprav in drugih, se zagotavlja z izvajanjem vseh predpisanih dimnikarskih storitev, ki jih opravljajo dimnikarske družbe oziroma pri njih zaposleni dimnikarji.

Inšpektorji za okolje bodo v letu 2022 na podlagi letnega načrta dela izvajali redni inšpekcijski nadzor pri dimnikarskih družbah in izredne inšpekcijske preglede pri uporabnikih dimnikarskih storitev ter ugotavljali, ali dimnikarske družbe, dimnikarji in uporabniki dimnikarskih storitev izpolnjujejo svoje obveznosti tako, kot določa ZdimS in na njegovi podlagi izdani predpisi.

## IZHODIŠČA IN CILJI

Za leto 2022 si je ION zastavila naslednje cilje:

* v celoti izveden nadzor obratov večjega tveganja za okolje (SEVESO), zavezancev za ravnanje z odpadki in za naprave, ki povzročajo onesnaževanje večjega obsega (IED zavezanci), določen v Programu nadzora 2020–2022;
* povečati aktivnosti na področju ravnanja z odpadki;
* preventivno delovanje, predvsem z informiranjem na spletu in odzivnostjo na vprašanja in pobude novinarjev in strank;
* zagotoviti učinkovito pravno podlago za delovanje ION z aktivnim sodelovanjem pri pripravi predpisov;
* izvajanje nadzora glede spoštovanja zaščitnih ukrepov v zvezi s covidom-19.

## REDNI INŠPEKCIJSKI NADZORI

**Načrtovanje rednega nadzora**

Zakonodaja določa zelo široko področje dela ION, kar pomeni tudi izjemno veliko število zavezancev. Zaradi premajhnega števila inšpektorjev za okolje je temeljno izhodišče načrta dela zagotoviti sistematični nadzor nad pomembnimi viri obremenjevanja okolja.

V procesu načrtovanja se določijo:

* področja nadzora inšpekcije;
* zavezanci;
* prednostna področja nadzora (nadzor, nad katerim področjem in/ali katerimi zavezanci je pomembnejši glede na tveganje za okolje) in
* namen načrtovanega nadzora (zagotavljanje skladnosti zavezancev, ocena skladnosti na določenem področju, ocena učinkovitosti zakonodajnih rešitev, zakonsko določene obveznosti nadzora ipd.).

Pri izbiri področja nadzora se upoštevajo zlasti:

* vpliv dejavnosti na okolje;
* zaveze za doseganje skladnosti z evropskim pravnim redom, ki jo mora zagotavljati Slovenija;
* cilji nacionalnih strategij, akcijskih načrtov, operativnih programov itd.;
* zaznani obseg kršitev na posameznih področjih;
* ugotovitve spremljanja;
* analize obremenitev in vplivov na okolje in
* upoštevanje izhodišča Nacionalnega programa varstva okolja in zahtev nacionalne in evropske zakonodaje, ki terjajo poročanje o ugotovitvah inšpekcijskega nadzora v preteklih letih.

Pri načrtovanju se določi tudi najučinkovitejši način izvedbe nadzora glede na zastavljeni cilj. Praviloma se zavezanci, ki pomenijo večje tveganje za okolje, uvrstijo v redni nadzor in se glede na tveganje pregledujejo v krajših ali daljših obdobjih. Lahko se načrtujejo tudi akcije nadzora, če so širše zaznane neskladnosti na posameznih področjih ali za zagotovitev celovitega pregleda na posameznem področju nadzora.

Večina predpisov ne določa obvezne redne letne periodike inšpekcijskega nadzora, vendar dosedanja praksa kaže na pozitivne učinke take oblike dela. Izjema pri tem so obrati večjega in manjšega tveganja za okolje ter naprave, ki lahko povzročajo onesnaževanje večjega obsega, pri katerih je redni inšpekcijski nadzor že določen v Zakonu o varstvu okolja.

V ta namen smo izdelana merila za razvrstitev onesnaževalcev razporedili v tri kategorije (prioritete) glede vpliva njihove dejavnosti na okolje. Metodologijo smo razvijali nekaj let in sproti spremljali učinke ter po potrebi izvedli popravke.

I. prioriteta: redni letni inšpekcijski nadzor zavezancev iz te kategorije se izvede najmanj enkrat na leto.

II. prioriteta: redni letni inšpekcijski nadzor zavezancev iz te kategorije se izvede najmanj enkrat na dve leti.

III. prioriteta: redni letni inšpekcijski nadzor zavezancev iz te kategorije se izvede na tri do pet let.

**Področja dela ION**

V preglednici so našteta delovna področja inšpekcije:

|  |
| --- |
| A KAKOVOST ZRAKA  A2 Nadzor kakovosti tekočih goriv in izvajanja ukrepov pospeševanja uporabe biogoriv  A3 Nadzor emisij hlapnih organskih snovi iz naprav, ki uporabljajo organska topila  A4 Drugo |
| B RAVNANJE Z ODPADKI  B1 Nadzor nad ravnanjem z odpadki (povzročitelji, zbiralci, predelovalci, odstranjevalci …)  B2 Nadzor nad odlaganjem odpadkov na komunalnih in industrijskih odlagališčih  B3 Nadzor nad sežiganjem in sosežiganjem odpadkov  B4 Nadzor nad ravnanjem z odpadki in emisijami snovi v zrak iz proizvodnje titanovega dioksida  B5 Nadzor nad čezmejnim pošiljanjem odpadkov  B6 Nadzor nad ravnanjem z odpadnimi olji  B7 Nadzor nad ravnanjem in odstranjevanjem PCB/PCT  B8 Nadzor nad ravnanjem z baterijami in akumulatorji, ki vsebujejo nevarne snovi  B9 Nadzor nad ravnanjem z odpadno električno in elektronsko opremo  B10 Nadzor nad ravnanjem z embalažo in odpadno embalažo  B11 Nadzor nad ravnanjem in odstranjevanjem materialov, ki vsebujejo azbest  B12 Nadzor nad ravnanjem z odpadki, ki nastajajo pri gradbenih delih  B13 Nadzor nad obremenjevanjem tal z vnašanjem odpadkov  B14 Nadzor nad ravnanjem z organskimi kuhinjskimi odpadki  B15 Nadzor nad ravnanjem z odpadnimi jedilnimi olji in mastmi  B16 Nadzor nad ravnanjem (predelavo) biološko razgradljivih odpadkov v kompost  B17 Nadzor nad vnosom nevarnih snovi in gnojil v tla  B18 Nadzor nad ravnanjem z odpadki iz zdravstvene dejavnosti in odpadnimi zdravili  B19 Nadzor nad ravnanjem z izrabljenimi motornimi vozili  B20 Nadzor nad ravnanjem z odpadnimi gumami  B21 Nadzor nad ravnanjem z ladijskimi odpadki  B22 Nadzor nad ravnanjem z rudarskimi odpadki  B23 Nadzor nad ravnanjem z odpadnimi fitofarmacevtskimi sredstvi  B24 Nadzor nad predelavo nenevarnih odpadkov v trdno gorivo  B25 Nadzor nad ravnanjem z odpadnimi nagrobnimi svečami |
| C VODE  C Kakovost voda, emisije snovi v vode  C1 Nadzor zavezancev s tehnološkimi odpadnimi vodami  C2 Nadzor zavezancev z biorazgradljivimi odpadnimi vodami (KČN > 2000PE, drugi tehnološki objekti)  C3 Nadzor onesnaževanja podzemne vode (z odvajanjem odpadne vode, uporaba fitofarmacevtskih sredstev in skladiščenjem tekočih nevarnih snovi)  C4 Nadzor vodovarstvenih območij vodonosnikov  C5 Drugo |
| D UREJANJE VODA IN GOSPODARJENJE Z NJIMI  D1 Nadzor posegov na vodno in priobalno zemljišče ter varstvo voda  D2 Nadzor vodnih pravic (vodnih dovoljenj in koncesij) večjih uporabnikov vode  D3 Nadzor vodnogospodarskih objektov  D4 Drug nadzor po Zakonu o vodah |
| E VARSTVO NARAVE  E1 Biotska raznovrstnost  E1.1 CITES (trgovanje, gojenje, posedovanje, označevanje)  E1.2 Zadrževanje v ujetništvu (bivalne razmere, živalski vrt, zatočišče, označevanje)  E2 Varstvo naravnih vrednot  E2.1 Varovana območja (Natura 2000, zavarovana območja, naravne vrednote, glive)  E2.2 Minerali in fosili  E2.3 Jame  E3 Vožnja v naravnem okolju  E3.1 Vožnja z motornimi vozili |
| F KEMIKALIJE IN GENSKO SPREMENJENI ORGANIZMI  F1 Nadzor nad ravnanjem s snovmi in odpadnimi snovmi, ki tanjšajo ozonski plašč  F2 Nadzor nad ravnanjem z gensko spremenjenimi organizmi v zaprtih sistemih |
| G INDUSTRIJSKO ONESNAŽEVANJE IN TVEGANJA  G1 Nadzor zavezancev, ki morajo imeti okoljevarstveno dovoljenje po 68. členu ZVO-1 (IPPC)  G2 Nadzor zavezancev, ki trgujejo z emisijskimi kuponi  G3 Nadzor nad obrati tveganja za okolje  G4 Nadzor emisij snovi v zrak iz nepremičnih virov, ki niso zajeti v F1  G5 Nadzor nad emisijami iz kurilnih naprav  G6 Drugo |
| H HRUP  H1 Nadzor obremenjevanja s hrupom |
| I ELEKTROMAGNETNA SEVANJA  I1 Nadzor elektromagnetnega sevanja (EMS) |
| J SVETLOBNO ONESNAŽEVANJE  J1 Nadzor svetlobnega onesnaževanja |
|  |

**Načrtovanje nadzora SEVESO, odpadkov, IED-zavezancev**

Politika varstva okolja, ki jo opredeljuje Zakon o varstvu okolja, je usmerjena v zagotavljanje trajnostnega razvoja. Za dosego cilja politike varstva okolja mora biti poudarek inšpekcijskega nadzora na preprečevanju in zmanjševanju onesnaževanja pri viru, na smotrni rabi naravnih virov in ohranjanju biotske raznovrstnosti.

Izhodišče za načrtovanje inšpekcijskih pregledov je okoljski inšpekcijski načrt. Pravna podlaga za izdelavo okoljskega inšpekcijskega načrta za nadzor IED-zavezancev je 23. člen Direktive 2010/75/EU Evropskega parlamenta in Sveta o industrijskih emisijah (direktiva IED) ter 156.a člen ZVO-1.

Temelj načrta je opredelitev dejavnosti in naprav, ki povzročajo onesnaževanje večjega obsega. Na podlagi teh podatkov lahko inšpekcijski organ izdela oceno tveganja naprav, ki se upoštevajo pri določanju prednostnih nalog v inšpekcijskem nadzoru. Načrt mora zajeti vse obrate na nacionalni, regionalni in lokalni ravni ter se redno pregleduje in po potrebi posodablja. Vključevati mora postopke za pripravo programov za redne in izredne inšpekcijske preglede. Redni pregledi bodo temeljili na sistematičnem ocenjevanju okoljskih tveganj (angl. risk assessment). Od ocene okoljskih tveganj bo odvisna pogostost inšpekcijskih pregledov, pri čemer časovni razmik med dvema pregledoma na kraju samem ne sme presegati enega leta za najnevarnejše obrate in treh let za najmanj nevarne obrate.

**Splošna ocena pomembnih okoljskih vprašanj**

Pomembna okoljska vprašanja je treba opredeliti in ugotoviti stanje na posameznih področjih varstva okolja.


**Pomembnejše naloge varstva okolja so predvsem:**

* preprečitev in zmanjšanje obremenjevanja okolja;
* ohranjanje in izboljševanje kakovosti okolja;
* trajnostna raba naravnih virov;
* zmanjšanje rabe energije in večja uporaba obnovljivih virov energije;
* odpravljanje posledic obremenjevanja okolja, izboljšanje porušenega naravnega ravnovesja in ponovno vzpostavljanje njegovih regeneracijskih sposobnosti;
* povečevanje snovne učinkovitosti proizvodnje in potrošnje ter opuščanje in nadomeščanje uporabe nevarnih snovi.

**Za doseganje prej navedenih ciljev je treba na nacionalni in lokalni ravni:**

* spodbujati proizvodnjo in potrošnjo, ki prispeva k zmanjšanju obremenjevanja okolja;
* spodbujati razvoj in uporabo tehnologij, ki preprečujejo, odpravljajo ali zmanjšujejo obremenjevanje okolja in rabo naravnih virov ter dosledno uveljaviti načelo »onesnaževalec plača«;
* izvesti presojo stanja okolja in vplivov na okolje;
* vključiti sodelovanje javnosti.

**Načrt dela ION zajema vso Slovenijo.**



Vir: ARSO, Atlas okolja

### REGISTER OBRATOV, KI JIH ZAJEMA OKOLJSKI NAČRT NADZORA OBRATOV IED

Trenutno obstaja register IED-zavezancev: <http://okolje.arso.gov.si/ippc/vsebine/ippc-register>

**Industrijske dejavnosti po direktivi IED so:**

**1 Energetika**

1.1 Izgorevanje goriv v napravah s skupno nazivno vhodno toplotno močjo 50 MW ali več

1.2 Rafiniranje nafte in plina

1.3 Proizvodnja koksa

1.4 Uplinjanje ali utekočinjanje:

(a) premoga;

(b) drugih goriv v napravah s skupno nazivno vhodno toplotno močjo 20 MW ali več.

**2 Proizvodnja in predelava kovin**

2.1 Praženje ali sintranje kovinskih rud (vključno s sulfidnimi rudami)

2.2 Proizvodnja surovega železa ali jekla (primarno in sekundarno taljenje), vključno z neprekinjenim litjem, z zmogljivostjo nad 2,5 tone na uro

2.3 Predelava železa in jekla:

(a) obratovanje obratov za vroče valjanje z zmogljivostjo nad 20 ton surovega jekla na uro;

(b) obratovanje kovačnic s kladivi, katerih energija je večja od 50 kilojoulov na kladivo in v katerih uporabljena toplotna moč presega 20 MW;

(c) nanašanje zaščitnih prevlek iz staljenih kovin z vložkom nad 2 toni surovega jekla na uro.

2.4 Obratovanje livarn železa in jekla s proizvodno zmogljivostjo nad 20 ton na dan

2.5 Predelava neželeznih kovin:

(a) proizvodnja surovih neželeznih kovin iz rude, koncentratov ali sekundarnih surovin z metalurškimi, kemijskimi ali elektrolitskimi postopki;

(b) taljenje in legiranje neželeznih kovin, vključno z izrabljenimi izdelki za predelavo in z obratovanjem livarn neželeznih kovin, s talilno zmogljivostjo nad 4 tone na dan za svinec in kadmij ali 20 ton na dan za vse druge kovine.

2.6 Površinska obdelava kovin ali plastičnih mas z uporabo elektrolitskih ali kemičnih postopkov v kadeh s prostornino nad 30 m³

**3 Nekovinska industrija**

3.1 Proizvodnja cementa, apna in magnezijevega oksida:

(a) proizvodnja cementnega klinkerja v rotacijskih pečeh s proizvodno zmogljivostjo nad 500 ton na dan ali drugih pečeh s proizvodno zmogljivostjo nad 50 ton na dan;

(b) proizvodnja apna v pečeh s proizvodno zmogljivostjo nad 50 ton na dan;

(c) proizvodnja magnezijevega oksida v pečeh s proizvodno zmogljivostjo nad 50 ton na dan.

3.2 Proizvodnja azbesta ali izdelava azbestnih izdelkov

3.3 Proizvodnja stekla, vključno s steklenimi vlakni, s talilno zmogljivostjo nad 20 ton na dan

3.4 Taljenje mineralnih snovi, vključno s proizvodnjo mineralnih vlaken, s talilno zmogljivostjo nad 20 ton na dan

3.5 Izdelava keramičnih izdelkov z žganjem, zlasti strešnikov, opek, ognjevzdržnih opek, ploščic, lončevine ali porcelana s proizvodno zmogljivostjo nad 75 ton na dan in/ali zmogljivostjo peči nad 4 m³ in z vložkom v posamezno peč nad 300 kg/m³

**4 Kemična industrija**

4.1 Proizvodnja organskih kemikalij, kot so:

(a) enostavni ogljikovodiki (ciklični ali aciklični, nasičeni ali nenasičeni, alifatski ali aromatski);

(b) ogljikovodiki z vezanim kisikom, kot so alkoholi, aldehidi, ketoni, karboksilne kisline, estri, zmesi estrov, acetati, etri, peroksidi in epoksi smole;

(c) ogljikovodiki z vezanim žveplom;

(d) ogljikovodiki z vezanim dušikom, kot so amini, amidi, dušikove, nitro- ali nitratne spojine, nitrili, cianati, izocianati;

(e) ogljikovodiki z vezanim fosforjem;

(f) halogenirani ogljikovodiki;

(g) organokovinske spojine;

(h) plastične mase (polimeri, sintetična vlakna in vlakna na osnovi celuloze);

(i) sintetične gume;

(j) barve in pigmenti;

(k) površinsko aktivne snovi.

4.2 Proizvodnja anorganskih kemikalij, kot so:

(a) plini, kot so amonijak, klor ali vodikov klorid, fluor ali vodikov fluorid, ogljikovi oksidi, žveplove spojine, dušikovi oksidi, vodik, žveplov dioksid, karbonilklorid;

(b) kisline, kot so kromova, fluorovodikova, fosforjeva, dušikova, klorovodikova in žveplova kislina, oleum, žveplasta kislina;

(c) baze, kot so amonijev hidroksid, kalijev hidroksid, natrijev hidroksid;

(d) soli, kot so amonijev klorid, kalijev klorat, kalijev karbonat, natrijev karbonat, perborat, srebrov nitrat;

(e) nekovine, kovinski oksidi ali druge anorganske spojine, kot so kalcijev karbid, silicij in silicijev karbid.

4.3 Proizvodnja fosfornih, dušikovih in kalijevih gnojil (enostavnih ali sestavljenih)

4.4 Proizvodnja sredstev za varstvo rastlin ali biocidov

4.5 Proizvodnja farmacevtskih izdelkov, vključno s polizdelki

4.6 Proizvodnja eksplozivnih snovi

**5. Ravnanje z odpadki**

5.1 Odstranjevanje ali predelava nevarnih odpadkov z zmogljivostjo nad 10 ton na dan, ki obsega dejavnost ali več naslednjih dejavnosti:

(a) biološko obdelavo;

(b) fizikalno-kemijsko obdelavo;

(c) mešanje pred izvedbo katere koli druge dejavnosti iz točk 5.1 in 5.2;

(d) prepakiranje pred izvedbo katere koli druge dejavnosti iz točk 5.1 in 5.2;

(e) pridobivanje topil/regeneracijo;

(f) recikliranje/pridobivanje anorganskih snovi, razen kovin ali kovinskih spojin;

(g) regeneracijo kislin ali baz;

(h) predelavo sestavin, uporabljenih za zmanjšanje onesnaženosti;

(i) predelavo sestavin iz katalizatorjev;

(j) ponovno rafiniranje olja ali druge ponovne uporabe olja;

(k) površinsko zajezitev.

5.2 Odstranjevanje ali predelava odpadkov v sežigalnici odpadkov ali napravi za sosežig odpadkov:

(a) za nenevarne odpadke z zmogljivostjo nad 3 tone na uro;

(b) za nevarne odpadke z zmogljivostjo nad 10 ton na dan.

5.3 (a) Odstranjevanje nenevarnih odpadkov z zmogljivostjo nad 50 ton na dan, ki obsega eno ali več naslednjih dejavnosti, razen dejavnosti iz Direktive Sveta 91/271/EGS z dne 21. maja 1991 o čiščenju komunalne odpadne vode (UL L št. 135 z dne 30. 5. 1991, str. 40):

(i) biološko obdelavo;

(ii) fizikalno-kemijsko obdelavo;

(iii) predhodno obdelavo odpadkov za sežig ali sosežig;

(iv) obdelavo žlindre in pepela;

(v) obdelavo kovinskih odpadkov, vključno z odpadno električno in elektronsko opremo ter izrabljenimi vozili in njihovimi deli, v drobilnikih.

(b) Odstranjevanje ali kombinacija odstranjevanja in predelave nenevarnih odpadkov z zmogljivostjo nad 75 ton na dan, ki obsega eno ali več naslednjih dejavnosti, razen dejavnosti iz Direktive 91/271/EGS:

(i) biološko obdelavo;

(ii) predhodno obdelavo odpadkov za sežig ali sosežig;

(iii) obdelavo žlindre in pepela;

(iv) obdelavo kovinskih odpadkov, vključno z odpadno električno in elektronsko opremo ter izrabljenimi vozili in njihovimi deli, v drobilnikih.

Če je anaerobna presnova edina dejavnost obdelave odpadkov, ki se izvaja, je prag zmogljivosti za to dejavnost 100 ton na dan.

5.4 Odlagališča odpadkov, opredeljenih v točki g 2. člena Direktive Sveta 1999/31/ES z dne 26. aprila 1999 o odlaganju odpadkov na odlagališčih (UL L št. 182 z dne 16. 7. 1999, str. 1), ki sprejmejo več kot 10 ton odpadkov na dan ali s skupno zmogljivostjo nad 25.000 ton, razen odlagališč za inertne odpadke.

5.5 Začasno skladiščenje nevarnih odpadkov, ki niso zajeti v točki 5.4, do začetka ene izmed dejavnosti iz točk 5.1, 5.2, 5.4 in 5.6 s skupno zmogljivostjo nad 50 ton, razen začasnega skladiščenja na mestu nastanka odpadkov do začetka zbiranja.

5.6 Podzemno skladiščenje nevarnih odpadkov s skupno zmogljivostjo nad 50 ton

**6 Druge dejavnosti**

6.1 Proizvodnja v industrijskih obratih:

(a) papirne kaše iz lesa ali drugih vlaknatih materialov;

(b) papirja ali kartona s proizvodno zmogljivostjo nad 20 ton na dan;

(c) ene ali več naslednjih plošč na lesni podlagi: usmerjene pramenske plošče, iverne ali vlaknene plošče s proizvodno zmogljivostjo nad 600 m³ na dan.

6.2 Predhodna obdelava (postopki, kot so pranje, beljenje, mercerizacija) ali barvanje tekstilnih vlaken ali tkanin, katerih zmogljivost obdelave presega 10 ton na dan

6.3 Strojenje kož, katerih zmogljivost obdelave presega 12 ton končnih izdelkov na dan

6.4 (a) Obratovanje klavnic z zmogljivostjo zakola več kot 50 ton na dan;

(b) Obdelava in predelava, razen pakiranja, naslednjih surovin, predhodno obdelanih ali neobdelanih, za proizvodnjo živil ali krme iz:

(i) le živalskih surovin (razen mleka) s proizvodno zmogljivostjo več kot 75 ton končnih izdelkov na dan;

(ii) le rastlinskih surovin s proizvodno zmogljivostjo več kot 300 ton končnih izdelkov na dan ali 600 ton na dan, če obrat deluje več kot 90 zaporednih dni katero koli leto;

(iii) živalskih in rastlinskih surovin v kombiniranih in posameznih proizvodih s proizvodno zmogljivostjo končnih izdelkov, ki presega:

– 75 ton na dan, če je A enako 10 ali več, ali

– (300 – (22,5 × A)) ton na dan v vseh drugih primerih,

pri čemer je »A« odstotni delež živalskih surovin (v odstotku teže) v proizvodni zmogljivosti končnih izdelkov.

Embalaža ni všteta v končno težo proizvoda.

Izjema je, če je surovina samo mleko.

(c) Izključno obdelava in predelava mleka, če je količina zbranega mleka več kot 200 ton na dan (povprečna vrednost na letni ravni).

6.5 Odstranjevanje ali predelava živalskih trupel ali živalskih odpadkov z zmogljivostjo predelave več kot 10 ton na dan.

6.6 Intenzivna reja perutnine ali prašičev:

(a) z več kot 40.000 mesti za perutnino;

(b) z več kot 2.000 mesti za prašiče pitance (težje od 30 kg) ali

(c) z več kot 750 mesti za plemenske svinje.

6.7 Površinska obdelava snovi, predmetov ali izdelkov z uporabo organskih topil, zlasti za apreturo, tiskanje, premazovanje, razmaščevanje, impregniranje proti vlagi, lepljenje, barvanje, čiščenje ali impregniranje s porabo več kot 150 kg organskih topil na uro ali več kot 200 ton na leto.

6.8 Proizvodnja ogljika (antracita) ali elektrografita s sežiganjem ali grafitizacijo

6.9 Zajemanje tokov CO2 iz naprav, navedenih v tej direktivi, za namene geološkega shranjevanja v skladu z Direktivo 2009/31/ES

6.10 Konzerviranje lesa in lesnih proizvodov s kemikalijami s proizvodno zmogljivostjo, večjo od 75 m3 na dan, in ne le obdelava proti modrivosti lesa

6.11 Neodvisna obdelava odpadne vode, ki je ne ureja Direktiva 91/271/EGS, ki jo odvaja obrat iz poglavja II

**Priprava programa za redne okoljske inšpekcijske preglede na podlagi ocene tveganja in poročila o rednem inšpekcijskem pregledu**

ION za izračun ocene tveganja IED-obratov uporablja programsko orodje IRAM (angl. Integrated Risk Assessment Method), ki je bilo razvito v okviru projekta IMPEL IED – IRAM Inspection Programme. Izbranih je osem meril za izračun ocene tveganja. Po vsakem rednem inšpekcijskem pregledu obrata IED se pripravi poročilo, ki opisuje pomembne ugotovitve glede skladnosti obrata s pogoji iz dovoljenja in sklepne ugotovitve glede tega, ali je potrebno nadaljnje ukrepanje. V treh mesecih po obisku se tudi javnosti omogoči dostop do končnega poročila tega inšpekcijskega pregleda.

### OBRATI SEVESO

ION je v skladu z določili člena 156.b ZVO-1 v načrt dela vključila tudi nadzor nad obrati večjega tveganja za okolje (OVT) in obrate manjšega tveganja za okolje (OMT), kot so opredeljeni v Uredbi o preprečevanju večjih nesreč in omejevanju njihovih posledic (Uradni list RS, št. 22/16).

Redni letni nadzor obratov večjega tveganja za okolje se bo izvajal enkrat na leto, nadzor obratov manjšega tveganja za okolje pa enkrat na tri leta.

**Splošna ocena varstva pred večjimi nesrečami**

Ocena varstva pred večjimi nesrečami temelji na podatkih preteklih inšpekcijskih nadzorov v OVT in OMT. Varstvo pred večjimi nesrečami je v splošnem zadovoljivo, saj v zadnjih nekaj letih v Sloveniji ni bilo nobene večje nesreče z nevarnimi snovmi, o kateri bi morali poročati Evropski uniji. Seveda pa je še vedno prostor za izboljšanje varnosti pred večjimi nesrečami, predvsem v boljšem sodelovanju med obrati in lokalno skupnostjo.

**Geografsko območje in seznam obratov, ki ga zajema**

Načrt zajema vse OVT in OMT v Republiki Sloveniji. Seznam vseh obratov tveganja za okolje je objavljen na naslednji povezavi:

<http://okolje.arso.gov.si/ippc/uploads/dokumenti/Seveso2016/Register%20obratov21oktober%202016.pdf>.

**Seznam skupin obratov z možnimi verižnimi učinki v skladu s predpisom**

Ni skupin obratov, kjer bi lahko prišlo do verižnih učinkov.

**Seznam obratov, za katere bi lahko posamezna zunanja tveganja ali viri nevarnosti povečali tveganje ali posledice večje nesreče**

Informacije o takih obratih niso na voljo.

**Postopki rednega inšpekcijskega nadzora**

Dokler ne bodo izdelana merila za oceno tveganja, resnosti posledic možnih večjih nesreč ali druge metodologije za določitev pogostosti nadzora obratov tveganja, je pogostost inšpekcijskega nadzora nad viri večjega tveganja vsaj enkrat na leto, pogostost inšpekcijskega nadzora nad viri manjšega tveganja pa vsaj enkrat vsako tretje leto.

Inšpekcijski pregledi obratov tveganja so praviloma načrtovani. Zavezanec je pred nadzorom obrata obveščen o datumu pregleda in obsegu načrtovanega inšpekcijskega nadzora. Za vsako leto se izdela vprašalnik.

**Pregled obratov večjega tveganja za okolje v letu 2022 bo zajemal:**

* 1. vzdrževanje obrata;
  2. ukrepe za preprečevanje in zmanjševanje posledic nesreč;
  3. ugotavljanje skladnosti podatkov iz varnostnega poročila z dejanskim stanjem.

**Pregled obratov manjšega tveganja za okolje v letu 2022 bo zajemal:**

* 1. preverjanje količin in lastnosti prisotnih nevarnih snovi;
  2. pregled Zasnove zmanjšanja tveganja za okolje;
  3. izvajanje splošnih varnostnih ukrepov;
  4. ukrepe za preprečevanje in zmanjševanje posledic nesreč;
  5. informacijo za javnost o varnostnih ukrepih.

**Način sodelovanja med inšpekcijskimi organi**

Pri pregledu lahko po potrebi sodelujejo tudi inšpektorji, ki nadzirajo obrate tveganja po drugih predpisih (iz Inšpektorata RS za delo, Urada RS za kemikalije, Inšpektorata RS za notranje zadeve, Inšpektorata RS za varstvo pred naravnimi in drugimi nesrečami ali Inšpektorata RS za infrastrukturo).

### ZAVEZANCI ZA RAVNANJE Z ODPADKI

S spremembo ZVO-1 je treba v skladu s 156. členom pripraviti program nadzora za zavezance, ki imajo okoljevarstveno dovoljenje ali potrdilo za ravnanje z odpadki iz 20. člena ZVO-1, ki je sprejet za obdobje treh let.

V letu 2022 bo ION izvajala nadzor nad predelovalci in odstranjevalci odpadkov, nadzor bo vključeval tudi zavezance, ki imajo pridobljena potrdila za ravnanje z odpadki (zbiralci, prevozniki, trgovci, posredniki). Za ocenjevanje večjih zavezancev ravnanja z odpadki bo ION uporabila programsko orodje IRAM (angl. Integrated Risk Assessment Method), preostale zavezance pa bo ocenjevala z uporabo računalniške aplikacije PLAN.

### ČEZMEJNO POŠILJANJE ODPADKOV

Načrtovanje je proces postavljanja ciljev in določanje ustreznih poti in potrebnih aktivnosti za uspešno uresničevanje zastavljenih ciljev. S čim bolj natančnim in časovno pravočasnim načrtovanjem (več)letnega dela lahko zagotavljamo učinkovit, pregleden in odgovoren način dela.

Z ustreznim načrtovanjem se lahko zagotovijo potrebne zmogljivosti za izvajanje inšpekcijskih nadzorov ter učinkovito preprečujejo nezakonite pošiljke odpadkov tako glede varovanja okolja kot tudi zdravja ljudi. Ne nazadnje se z zmanjševanjem števila nezakonitih pošiljk in pravilnim ravnanjem z odpadki prispeva k zmanjšanju toplogrednih plinov, varčevanju z energijo ter tudi zmanjšanju stroškov odstranjevanja in vračanja nezakonitih pošiljk odpadkov. S tem namenom je bila z Uredbo 660/2014 spremenjena Uredba 1013/2006 o pošiljkah odpadkov, ki predpisuje pripravo načrtov za izvajanje inšpekcijskih nadzorov.

V skladu s to uredbo se pripravi načrt inšpekcijskih nadzorov za organe, ki so pristojni za izvajanje nadzora nad pošiljkami odpadkov prek meja. Nadzor nad pošiljanjem odpadkov v Republiki Sloveniji izvajajo IRSOP, FURS in Policija.

Inšpekcijski načrt se nanaša na naslednje predpise:

1. Uredba 1013/2006 o pošiljkah odpadkov;
2. Uredba 1418/2007 glede izvoza nekaterih odpadkov za predelavo iz Priloge III ali IIIA k Uredbi (ES) št. 1013/2006 Evropskega parlamenta in Sveta v nekatere države, za katere se Sklep OECD o nadzoru prehoda odpadkov prek meja ne uporablja;
3. Uredba o izvajanju uredbe 1013/2006 o pošiljkah odpadkov (v nadaljnjem besedilu: izvajalska uredba);
4. Sklep Sveta OECD C(2001)107/končen o spremembah Sklepa OECD C(92)39/končen o nadzoru prehoda odpadkov za predelavo prek meja;
5. Baselska konvencija.

Pristojni organ in nadzorni organi, kontaktne osebe:

|  |  |
| --- | --- |
| **PRISTOJNI organ v R Sloveniji**  **Kontaktne osebe:** | **Inšpektorat RS za okolje in prostor**  Dunajska cesta 58  1000 Ljubljana  tel.: 01 420 4488  telefaks: 01 420 4483  e-naslov: [gp.irsop@gov.si](mailto:gp.irsop@gov.si)  **Marija Fele-Beuermann**  tel.: 01 777 0085  e-naslov: [marija.fele-beuermann@gov.si](mailto:marija.fele-beuermann@gov.si)  **Nada Suhadolnik-Gjura**  tel.: 01 777 0086  e-naslov: [nada.suhadolnik-gjura@gov.si](mailto:nada.suhadolnik-gjura@gov.si)  **Romana Turk**  tel.: 01 777 0087  e-naslov: [romana.turk@gov.si](mailto:romana.turk@gov.si)  **Dosegljivost: od ponedeljka do petka med 8. in 16. uro** |

|  |  |
| --- | --- |
| **NADZORNI organi v R Sloveniji**  **Kontaktne osebe:**  **Kontaktne osebe:**  **Kontaktne osebe:** | **Inšpektorat RS za okolje in prostor**  Dunajska cesta 58  1000 Ljubljana  tel.: 01 420 4488  telefaks: 01 420 4483  e-naslov: [gp.irsop@gov.si](mailto:gp.irsop@gov.si)  **Bojan Počkar**  tel.: 01 434 57 13  e-naslov: [bojan.pockar@gov.si](mailto:bojan.pockar@gov.si)  **Marija Koželj Lampič**  tel.: 04 231 95 92  e-naslov: [marija.kozelj-lampic@gov.si](mailto:marija.kozelj-lampic@gov.si)  **Dosegljivost: od ponedeljka do petka med 7. in 16. uro**  **Ministrstvo za notranje zadeve**  **POLICIJA**  Litostrojska 54  1000 Ljubljana  tel.: 01 428 40 00  telefaks: 01 251 43 30  e-naslov: [gp.policija@policija.si](mailto:gp.policija@policija.si)  **Benjamin Franca** (Uprava kriminalistične policije GPU)  tel.: 01 428 47 42  GSM: 051 657 889  e-naslov: [benjamin.franca@policija.si](mailto:benjamin.franca@policija.si)  **Alojz Sladič** (Uprava uniformirane policije GPU)  tel.: 01 428 45 02  GSM: 031 602 639  e-naslov: [alojz.sladic@policija.si](mailto:alojz.sladic@policija.si)  **Dosegljivost: vse dni v tednu med 0.00 in 24. uro**  **Finančna uprava Republike Slovenije**  Šmartinska 55  1523 Ljubljana  tel.: 01 478 38 00  telefaks: 01 478 39 00  e-naslov: [gfu.fu@gov.si](mailto:gfu.fu@gov.si)  **David Piščanec**  tel.: 01 478 38 62  e-naslov: [david.piscanec@gov.si](mailto:david.piscanec@gov.si)  **Tomaž Suša**  e-naslov:[tomaz.susa@gov.si](mailto:tomaz.susa@gov.si)  **Dosegljivost: od ponedeljka do petka med 7. in 15.30** |

**Cilji in prednostne naloge inšpekcijskih nadzorov, vključno z opisom, kako so te prednostne naloge opredeljene:**


Cilji inšpekcijskih nadzorov so:

* delovanje zavezancev v skladu z zakonodajo: preverjanje, ali zavezanci delujejo v skladu z izdanimi okoljevarstvenimi dovoljenji, upoštevajo zakonska določila za izvajanje čezmejnih pošiljk odpadkov (Uredba 1013/2006 in Uredba 1418/2007 o izvozu nekaterih odpadkov na predelavo …);
* preprečevanje nezakonitih pošiljk odpadkov: razmere na svetovnih trgih so se s prepovedjo uvoza odpadkov na Kitajsko, predvsem odpadne plastike, zelo spremenile. Kot posledica prepovedi so destinacije predvsem za odpadno plastiko druge azijske države, kot so Malezija, Indonezija, Turčija. Opažen je trend pošiljanja mešanih komunalnih odpadkov (kot odpadna plastika) v države na območju Balkana. V zadnjih letih je v Evropi opažen trend povečanja števila požarov, predvsem odpadne plastike in RDF tako v obratih, ki imajo pridobljena okoljevarstvena dovoljenja kot tudi v nezakonitih obratih in na odlagališčih;
* varovanje okolja in zdravja ljudi: s preprečevanjem nezakonitega ravnanja z odpadki in preprečevanjem nezakonitih pošiljk pripomoremo k varovanju okolja in zdravja ljudi;
* preprečevanje nelojalne konkurence na trgu z odpadki: z nezakonitim ravnanjem z odpadki je v ozadju običajno možnost na pridobivanje dobička zaradi višjih cen odpadkov, surovin ali proizvodov. Načeloma so v takih primerih (ne)hote pojavljajo osebe in družbe, ki nimajo pridobljenih dovoljenj za ravnanje z odpadki, oziroma za tem stojijo tudi organizirane skupine, ki širijo svoje dejavnosti in se ukvarjajo z okoljskim kriminalom.

Prednostne naloge so opredeljene na podlagi ugotovitev nadzorov iz preteklih let, analize podatkov o nezakonitih pošiljkah odpadkov in ugotovljenega stanja na terenu.

1. **Geografsko območje, ki ga zajema ta načrt inšpekcijskih nadzorov**

Inšpekcijski načrt zajema območje celotne Slovenije. Skupni inšpekcijski nadzori se bodo izvajali na avtocestnih počivališčih, regionalnih cestah, mejnih prehodih, v bližini obratov za obdelavo odpadkov, v pristanišču in tudi železniškem prometu. Na mejnih prehodih se bodo nadzori ob predhodnem dogovoru izvajali skupaj s tujimi nadzornimi organi.



1. **Informacije o načrtovanih inšpekcijskih nadzorih, vključno s fizičnimi pregledi**

V obdobju 2020–2022 bo IRSOP letno opravil približno 100 rednih inšpekcijskih nadzorov v podjetjih, katerih primarna dejavnost je ravnanje z odpadki (tako nevarnimi kot nenevarnimi), in sodeloval v 30 skupnih akcijah nadzora, v katerih bodo sodelovali pristojni organ in nadzorni organi. Ob ugotovljenih nepravilnostih na rednih pregledih bodo v podjetjih opravljeni kontrolni pregledi. Izredni pregledi bodo v podjetjih opravljeni v primeru prejetih prijav oziroma informacij o nezakonitih pošiljkah odpadkov. V skladu s pristojnostmi nadzor nad čezmejnim pošiljanjem odpadkov v FURS izvajajo: oddelki za carinjenje v okviru carinskih postopkov in mobilni oddelki (v nadaljnjem besedilu: MO) v okviru izvajanja finančnega nadzora. Oddelki za carinjenje v okviru carinskih uvoznih in izvoznih postopkov izvajajo tako naključne kot ciljno usmerjene preglede blaga na podlagi predhodno izdelane analize tveganja. Poleg stalnih aktivnosti sodelujejo v skupnih akcijah nadzora v Luki Koper in v železniškem prometu. Nadzore nad čezmejnimi pošiljkami odpadkov izvajajo MO predvsem na (avto)cestnem omrežju v notranjosti in na območju mejnih prehodov s Hrvaško in nekdanjih mejnih prehodov na zahodni meji v okviru samostojnih nadzorov, dogovorjenih skupnih akcij nadzora z drugimi pristojnimi organi (IRSOP, Policija) in mednarodnih in nacionalnih akcij in operacij. MO v nadzorih prevoznih sredstev, ki prevažajo čezmejne pošiljke odpadkov, preverjajo, ali pošiljko spremljajo ustrezno izpolnjeni predpisani dokumenti glede na zahtevani postopek, ugotavljajo istovetnost odpadkov (ali odpadki ustrezajo podatkom iz predloženih dokumentov) in pravilno označenost prevoznih sredstev. Skladno s predlogom letnega načrta finančnega nadzora MO za leto 2020 je na področju nadzora čezmejnih pošiljk odpadkov načrtovanih 550 nadzorov. Načrt finančnega nadzora MO se pripravlja za vsako leto posebej. Načrtovano število finančnih nadzorov MO upošteva strateške usmeritve finančne uprave in aktualne prednostne naloge ter druge okoliščine (izvedba in učinkovitost nadzorov v preteklem obdobju idr.). Pri načrtovanju nadzorov MO na področju čezmejnih pošiljk odpadkov se upošteva tudi vidik zaščite življenja in zdravja ljudi, živali, rastlin in varstva okolja, pri čemer FURS zagotavlja ustrezno pokritost navedenega področja z nadzorom. Policija bo sodelovala v načrtovanih skupnih akcijah nadzora, spodbujala pa tudi dejavnost policistov na tem področju pri nadzoru prometa in ob izvajanju drugih policijskih nalog.

1. **Naloge, dodeljene posameznemu organu, udeleženemu pri inšpekcijskih nadzorih**

Naloge nadzornih organov so opredeljene v izvajalski uredbi.

**Inšpektorat RS za okolje in prostor:**

* opravljanje inšpekcijskih pregledov objektov in podjetij v okviru njegovih pristojnosti v skladu z drugim odstavkom 50. člena Uredbe 1013/2006;
* naključna preverjanja pošiljk odpadkov ali z njimi povezane predelave ali odstranjevanja;
* odločanje, ali je pošiljka glede na predpise nezakonita;
* sodelovanje pri preprečevanju in preiskovanju nezakonitih pošiljk odpadkov na dvostranski ali večstranski ravni s pristojnimi organi nadzora drugih držav v skladu s petim odstavkom 50. člena Uredbe 1013/2006 in sprejemanje ukrepov inšpekcijskega nadzora na podlagi zahtev drugih držav članic EU v skladu s sedmim odstavkom 50. člena Uredbe 1013/2006;
* vodenje koordinacije pristojnih organov za izvajanje nadzora iz prejšnjega člena in usklajevanje skupnih akcij nadzora ter
* priprava načrta inšpekcijskih nadzorov za nadzorne organe v skladu z drugim odstavkom 50. člena Uredbe 1013/2006, ki se pregleda vsaka tri leta in po potrebi posodablja.

**Finančna uprava in policija opravljata nadzor nad**:

* dokumenti, ki morajo spremljati pošiljko odpadkov v skladu z določbami Uredbe 1013/2006/ES in izvajalske uredbe;
* dokumenti, ki jih države, ki niso članice OECD, zahtevajo za uvoz na podlagi Uredbe Komisije (ES) št. 1418/2007 z dne 29. novembra 2007 glede izvoza nekaterih odpadkov za predelavo iz Priloge III ali IIIA k Uredbi (ES) št. 1013/2006 Evropskega parlamenta in Sveta v nekatere države, za katere se Sklep OECD o nadzoru prehoda odpadkov prek meja ne uporablja (UL L št. 316 z dne 4. 12. 2007, str. 6);
* usklajenostjo odpadkov, ki so predmet pošiljke, s podatki, navedenimi v izvodu transportnega dokumenta, pisnem soglasju pristojnega organa oziroma dokumentu iz priloge VII Uredbe 1013/2006 in nad pravilno označenostjo prevoznih sredstev, ki prevažajo odpadke v skladu s šestim odstavkom 8. člena te uredbe.

Finančna uprava in policija začasno zadržita pošiljko odpadkov in zadržita dokumente o prevozu, če zanjo obstaja sum, da je nezakonita, do pisnega obvestila inšpektorata oziroma največ za dve uri.

Nadzorni organi imajo pravico do odvzema vzorcev ali odreditve odvzema akreditirani osebi, s katero je ministrstvo sklenilo pogodbo za vzorčenje in izvajanje analiz.

Nadzorni organi imajo pravico vpogleda v:

* prijavni dokument in kopijo transportnega dokumenta, pisna soglasja, ki so jih izdali pristojni organi in ki vsebujejo ustrezne pogoje v zvezi s pošiljkami odpadkov,
* dokument iz priloge VII Uredbe 1013/2006 in
* dokazila iz četrtega a do četrtega c odstavka 50. člena Uredbe 1013/2006/ES.

Nadzorni organi lahko za izvajanje nadzora zahtevajo informacije, navedene v prvem in drugem odstavku 18. člena Uredbe 1013/2006 o pošiljkah odpadkov, ki so poslani v skladu z 18. členom Uredbe 1013/2006. Oseba, ki organizira pošiljko odpadkov, prejemnik in upravljavec objekta za predelavo ali odstranjevanje, ki sprejme odpadke, morajo na zahtevo nadzornih organov te informacije poslati pravočasno in v roku, ki ga določijo ti organi. Inšpektorat, Finančna uprava in policija o odkritih nezakonitih pošiljkah odpadkov med seboj izmenjujejo informacije skladno s protokolom, ki ga potrdijo predstojniki pristojnih nadzornih organov.

1. **Dogovori o sodelovanju med organi, udeleženimi pri inšpekcijskih nadzorih**

****

****

****

1. **Informacije o izobraževanju inšpektorjev glede zadev v zvezi z inšpekcijskimi nadzori**

V obdobju 2020–2022 bodo letno izvedena skupna izobraževanja za predstavnike pristojnega organa in nadzornih organov, poleg tega bodo pripravljena izobraževanja tudi za ciljne skupine predstavnikov posameznih organov. Poleg rednih izobraževanj se bodo predstavniki posameznih organov udeležili izmenjav inšpektorjev v okviru LIFE+ projekta SWEAP, v katerem Inšpektorat RS za okolje in prostor sodeluje kot projektni partner. Pomemben segment v letu 2022 bodo tudi usposabljanja policistov na vseh treh ravneh organiziranosti. Poudarek bo na vzpostavitvi multiplikatorjev na lokalni in regijski ravni, ki bodo znanja širili na druge policiste. Prav tako bo policija aktivno sodelovala pri pripravi in izvedbi usposabljanja za vse nadzorne organe (IRSOP, FURS in Policija) po vzoru preteklih let. Ključno vodilo policijskih aktivnosti bodo usmeritve za delo na področju ekološke kriminalitete, torej preiskovanja kaznivih dejanj s področja varstva okolja.

1. **Informacije o človeških, finančnih in drugih virih za izvajanje tega načrta inšpekcijskih nadzorov**

Inšpektorat RS za okolje in prostor bo izvajal nadzor s petimi inšpektorji za okolje. Ocenjeni letni strošek izvedenih pregledov je približno 145.000 EUR. Finančna uprava RS bo izvajala nadzor z dvema uslužbencema MO. Ocenjeni letni strošek izvedenih pregledov je približno 97.000 EUR. Povprečen strošek dela policije bo znašal na pregled približno 485 EUR. Na področju čezmejnega pošiljanja odpadkov je inšpektorat oziroma ION vključen v evropski projekt, in sicer SWEAP (angl. Shipments of Waste Enforcement Actions Project). Projekt SWEAP je projekt LIFE+, nosilec projekta je IMPEL, IRSOP v projektu sodeluje kot partner. Projekt poteka od julija 2018 do konca junija 2023. IRSOP bo v projekt z delom in časom zaposlenih prispeval 52.500 EUR, predvsem z izvedbo inšpekcijskih nadzorov na področju čezmejnega pošiljanja odpadkov v podjetjih oziroma z akcijami nadzora, ki zajemajo vse vrste prevoza odpadkov, ter sodelovanjem v izmenjavah uradnikov. Ena od nalog bo tudi poročanje o ugotovitvah nadzorov.

Cilji projekta so:

* razširiti sodelovanje držav v projektu, ki bodo imele korist od tega;
* povečati število različnih akterjev pri izvajanju nadzora;
* okrepiti sodelovanje, inšpekcijski nadzor in izvršilne postopke;
* razviti in prikazati nova inovativna orodja in tehnologije in
* vzpostaviti na ravni EU nabor podatkov, ki bi izvirali iz inšpekcijskih nadzorov in bili uporabljeni za obdelavo podatkov (*intelligence*).

## ****IZREDNI NADZORI INŠPEKCIJE ZA OKOLJE IN NARAVO****

Izredni nadzoriso inšpekcijski nadzori, opravljeni kot odziv na prejete prijave in pobude. Praviloma se izredni nadzori izvajajo nenapovedano na kraju samem in so ozko usmerjeni na vsebino prijave.

Glede na določilo prvega odstavka 24. člena Zakona o inšpekcijskem nadzoru (v nadaljnjem besedilu: ZIN) mora inšpektor obravnavati prijave, pritožbe, sporočila in druge navedbe iz svoje pristojnosti. Upoštevajoč kadrovske omejitve ION so bile konec leta 2015 (spremenjene v začetku leta 2021) sprejete usmeritve za vrstni red obravnave prijav na področju dela ION, v skladu s katerimi inšpektorji razvrščajo prijave v štiri prioritete glede na tveganje. V najvišjo prednostno obravnavo spadajo prijave, iz katerih je razbrati, da sta ogrožena zdravje in življenje ljudi, javna varnost ali premoženje večje vrednosti, torej ko gre za nujne ukrepe v javnem interesu, kjer je upravičena tudi ustna odločba (144. člen in 211. člen Zakona o splošnem upravnem postopku – ZUP). Prijave I. prioritete imajo prednost pred rednim delom. Po opravljenem rednem delu inšpektor nadaljuje obravnavo prijav po prioriteti od II. do IV.

Ker števila prijav ni mogoče predvideti in tudi števila teh nadzorov ni mogoče vnaprej načrtovati, smo porabo časa, potrebnega za obravnavo prijav, ocenili glede na izkušnje iz preteklih let. V povprečju ION na leto prejme približno 4000 prijav, reši pa jih med 2500 in 3000. S sedanjimi kadrovskimi viri ION ne more zagotavljati rednega nadzora in sprotnega odziva na prijave in pobude, zaradi česar se neobdelane prijave nižjih prioritet kopičijo.

### IZREDNI OKOLJSKI INŠPEKCIJSKI NADZORI OBRATOV IED

Izredni nadzorise izvajajo z namenom preiskave resnih okoljskih pritožb, resnih okoljskih nesreč, izrednih dogodkov in primerov neskladnosti takoj, ko je mogoče in kadar je primerno, pred izdajo, ponovnim preverjanjem ali posodobitvijo dovoljenja.

### POSTOPKI IZREDNIH INŠPEKCIJSKIH PREGLEDOV OBRATOV SEVESO

Ob prejetih obvestilih o nesrečah pri viru tveganja, skorajšnjih nesrečah pri viru tveganja ali pritožbah glede nevarnosti možnih večjih nesreč pri virih tveganja se inšpekcijski pregledi praviloma opravijo nenapovedano.

Ob večjih nesrečah mora inšpektor za okolje po ukrepih, ki se izvedejo v skladu z načrti zaščite in reševanja, določenimi s predpisi o varstvu pred naravnimi in drugimi nesrečami, čim prej pregledati vir tveganja.

Ob obvestilu o resnih pomanjkljivostih ali skorajšnji nesreči na področju vira tveganja je treba čim prej inšpekcijsko pregledati vir tveganja.

Ob resnih pritožbah glede nevarnosti večjih nesreč na področju vira tveganja je treba čim prej inšpekcijsko pregledati vir tveganja.

## DRUGI NADZORI

V to kategorijo spadajo aktivnosti inšpektorja, ki jih inšpektor ne opravi na terenu oziroma na kraju samem, so pa povezane z nalogami inšpekcijskega nadzora. To so predvsem zaslišanja strank, pregledi dokumentacije (poročila, monitoringi), priprava na inšpekcijski nadzor in aktivnosti, povezane s prekrškovnim postopkom.

## UKREPI ZA POVEČANJE UČINKOVITOSTI ION

****Izobraževanje****

Temelj dobrega dela tvorijo strokovno izobraženi in samozavestni inšpektorji, ki z nenehnim strokovnim izpopolnjevanjem sledijo zakonodajnim in tehnološkim spremembam. Zato vsako leto izvajamo interna izobraževanja, s katerimi skušamo zadostiti potrebam na tem področju. Pomembno vlogo ima tudi samoizobraževanje. Poleg strokovnega izobraževanja je pomembno izobraževanje na postopkovnem področju (prekrškovni postopek, ZUP, upravno poslovanje).

Strokovno izobraževanje bo v letu 2022 zajemalo vsebine na področju ravnanja z odpadki, kakovosti zraka, vod, narave in industrijskega onesnaževanja. Na posameznih delovnih področjih bodo izvedena tudi interna izobraževanja.

Eden izmed načinov izobraževanja je tudi sodelovanje inšpektorjev v ekspertnih skupinah in mednarodnih projektih, ki potekajo v okviru organizacije IMPEL (<http://www.impel.eu/>). Za obdobje od 2021 do 2024 je predvidenih več projektov na področjih načrtovanja in izvajanja inšpekcijskega dela, direktive IED, odlagališč odpadkov, čezmejnega pošiljanja odpadkov, narave, voda idr., v katerih bodo inšpektorji sodelovali kot člani ekspertnih in projektnih skupin, oziroma kot udeleženci posameznih delavnic, ki bodo izvedene v okviru projektov.

**Kontrolni monitoring**

V skladu s tretjim odstavkom 157. člena ZVO-1 ima inšpektor pravico odrediti izvedbo kontrolnega monitoringa. Izredni monitoring se odredi predvsem pri zavezancih, pri katerih inšpektor dvomi o pravilnosti rezultatov rednega monitoringa, in kadar je za zavezanca na Inšpekcijo za okolje in naravo prispelo več prijav zaradi onesnaževanja okolja z raznimi izpusti.

****Izvršba s prisilitvijo****

V skladu z ZVO-1 je možno v postopku izvršbe s prisilitvijo izrekati precej višje denarne kazni, kot jih v tem postopku določa Zakon o splošnem upravnem postopku. V izvršilnem postopku lahko inšpektor uveljavi tudi zastavno pravico.

**Izvršilni postopki po drugi osebi**

V letu 2022 bomo v okviru razpoložljivih sredstev nadaljevali izvršilne postopke po drugi osebi predvsem pri odstranjevanju nedovoljeno odloženih odpadkov in nedovoljenih posegih v/na vodna in priobalna zemljišča.

ION ima za izvedbo izvršilnih postopkov po drugi osebi omejena finančna sredstva. Zato se bodo tudi v prihodnje po izdanem sklepu o dovolitvi izvršbe inšpekcijskim zavezancem praviloma vedno izdajali sklepi o založitvi sredstev. Izvršba po drugi osebi se bo izjemoma lahko opravila tudi brez izdanega sklepa o predhodni založitvi sredstev, če bodo to narekovale posebne okoliščine primera in če bodo zagotovljena potrebna finančna sredstva.

Vrstni red izvedbe izvršb iz sredstev IRSOP se določi na podlagi Usmeritev za vrstni red izvajanja izvršb po drugi osebi na ION.

**Preventivno delovanje**

Pomemben segment dela ION je informiranje javnosti, kar predstavlja preventivno delovanje inšpekcijskega organa, kot to določa ZIN. Pri nadzoru pogosto ugotavljamo pomanjkljivo poznavanje oziroma nepoznavanje okoljevarstvenih predpisov celo pri inšpekcijskih zavezancih, predvsem manjših podjetjih, samostojnih podjetnikih posameznikih in fizičnih osebah. Številni zavezanci so slabo seznanjeni z vsebino predpisov ali pa sploh ne, zato inšpektorji zelo pogosto poleg nadzorne funkcije opravljajo tudi naloge seznanjanja in informiranja zavezancev s predpisi.

Da bi zmanjšali število prijav oziroma vprašanj in dosegli višjo stopnjo usklajenosti s predpisi s področja varstva okolja pri določenih ciljnih skupinah, bomo z objavami na spletni strani inšpektorata (<https://www.gov.si/drzavni-organi/organi-v-sestavi/inspektorat-za-okolje-in-prostor/>) in drugimi oblikami informiranja seznanjali pobudnike, izvajalce dejavnosti in posegov v okolje in naravo ter širšo javnost tako o našem delu kot tudi o njihovih zakonskih obveznostih na področju varstva okolja.

**Zakonodajni postopek**

Priprava predpisa in njegovo izvajanje imata več faz, pri čemer imajo pomembno vlogo nadzorni organi, saj lahko zakonodajalec prek njihovih ugotovitev dobi povratno informacijo o izvršljivosti predpisa in stopnji skladnosti zavezancev ter končno tudi informacijo, ali je dosežen namen predpisa, tj. prispevek k boljšemu stanju v okolju in naravi. Inšpekcija za okolje in naravo je torej končni člen v sklenjeni verigi prenosa povratnih informacij o učinkovitosti zakonodajnih rešitev, hkrati pa že v fazi priprave predpisa bdi zlasti nad izvršljivostjo posameznih zahtev. ION se aktivno vključuje v postopke priprave zakonodaje s predlogi za izboljšanje določb in glede na ugotovljeno dejansko stanje na terenu opozarja na nedorečenosti in nedoslednosti v veljavni zakonodaji. Pristojni inšpektorji lahko namreč v skladu z načelom zakonitosti ukrepajo le v primeru ugotovljene kršitve predpisa, pri čemer sta jasnost in nedvoumnost določb pomembni tako za učinkovito vodenje inšpekcijskih in prekrškovnih postopkov kot tudi za pravno varnost zavezancev. Poleg vsebinskih predlogov je inšpekcija ob pripravi posameznih predpisov glede na že zelo obsežno zakonodajo na področju varstva okolja zakonodajalca opozarjala na nujno jasno razmejitev med državno pristojnostjo in pristojnostjo lokalnih skupnosti. Že iz Ustave RS namreč izhajajo določene izvirne pristojnosti občin, ki so konkretizirane v Zakonu o lokalni samoupravi in drugih materialnih predpisih. Predvsem v delu, ki se nanaša na nadzor ravnanja z odpadki, (komunalnih) odlagališč, emisij snovi v vode in oskrbe s pitno vodo, je zato nujno potreben popravek zakonodaje, iz katere bo nedvoumno jasna razmejitev pristojnosti. Le tako se bo prekinila praksa nepotrebnega odstopanja zadev med organi in sprožanje sporov o pristojnosti, ki obremenjujejo tudi Ustavno sodišče RS. Popravki so nujni tudi na področju ravnanja z odpadno embalažo, glede dimnikarskih storitev in odpadkov, ki nastanejo pri gradbenih delih. Žal ugotavljamo, da večjih sprememb stanja na področju odpadkov, ki nastanejo pri gradbenih delih, še ni. Ne glede na to bomo tudi leta 2021 nadaljevali prizadevanja za zakonodajne spremembe, ki bodo omogočale učinkovitejši inšpekcijski nadzor. Inšpekcija je ob dodatnem normiranju določenih področij, s tem pa tudi dodatnih pristojnosti, vedno opozarjala tudi na nujno kadrovsko okrepitev inšpekcije.

## KOORDINIRANE AKCIJE

Vsako leto vlada sprejme za vsako inšpekcijo strateške usmeritve, v katerih se zlasti opredeli obseg nadzorov in akcije nadzora. Strateške usmeritve in nabor prednostnih akcij nadzora na področju okolja sooblikujeta ION in MOP. MOP ob pripravi strateških dokumentov in drugih aktov tudi analizira stanje na posameznih področjih okolja in poda mnenje, na katerih področjih bi z inšpekcijskim nadzorom najučinkoviteje izboljšali izvrševanje zakonodaje s področja okolja.

Koordinirane akcije so torej del vnaprej načrtovanih aktivnosti in spadajo v redno delo. Za vsako akcijo se določijo izhodišča in cilji ter pripravijo usmeritve za delo glede vodenja postopkov in ukrepanja. Akcije hkrati potekajo na območju celotne države, so časovno omejene in imajo jasno določeno vsebino. Po koncu akcije se izdelata analiza in poročilo.

Prednosti takega načina dela so:

* sistematični nadzor posameznega področja dela;
* pridobivanje povratnih informacij glede izvršljivosti in stopnje izvajanja predpisa;
* poenotena nadzor in ukrepanje.

Akcije nadzora se bodo izvajale na izbranih področjih dela, poleg tega bo inšpekcija sodelovala tudi v akcijah nadzora, ki bodo potekale v okviru Inšpekcijskega sveta oziroma posameznih regijskih koordinacij inšpekcij. Poleg tega se bo odzivala na pobude posameznih inšpekcij oziroma nadzornih organov, kot sta Policija in FURS.

Seznam akcij nadzora se pripravlja vsako leto posebej in je del letnih načrtov dela IRSOP. Leta 2021 bo inšpekcija predvidoma izvedla akcije na teh področjih:

* čezmejno pošiljanje odpadkov (TFS);
* nadzor komunalnih čistilnih naprav in naprav, ki odvajajo industrijsko odpadno vodo in po podatkih ARSO na iztoku iz naprave presegajo predpisane mejne vrednosti parametrov onesnaženosti odpadne vode;
* nadzor naprav, ki presegajo mejne vrednosti emisij snovi v zrak iz nepremičnih virov onesnaževanja ter neskladnosti izvajanja in poročanja zavezancev o trajnih meritvah emisij snovi v zrak iz kurilnih naprav;
* vožnja v naravnem okolju;
* raba vode – obvestilo o kršitvah določil vodnih dovoljenj za leto 2018, 2019 in 2020;
* nadzor v rudarskih prostorih pri zavezancih, ki imajo različna dovoljenja za ravnanje z odpadki znotraj rudarskega prostora.

Število zavezancev, pri katerih lahko ION v okviru načrtovanih akcij opravi nadzor v letu 2022, je glede na razpoložljivo število inšpektorjev in ob upoštevanju ostalih nalog, ki jih morajo inšpektorji redno izvajati v skladu z letnim programom dela, približno 550. Število zavezancev, pri katerih se bo opravil nadzor v okviru koordiniranih akcij nadzora, je predvsem odvisno od ugotovljenih kršitev Agencije RS za okolje pri pregledu obratovalnih monitoringov.

## KOLIČINSKA OPREDELITEV NAČRTA NADZORA

Za izvajanje načrtovanih aktivnosti ne načrtujemo števila opravljenih inšpekcijskih pregledov, ampak je pomembno število inšpekcijskih zavezancev, ki jih je treba v posameznem letu nadzirati. V letu 2022 načrtujemo redni inšpekcijski nadzor pri 1.357 zavezancih, za kar bodo inšpektorji opravili približno 4.000 rednih inšpekcijskih pregledov.

Ker se število prijav iz leta v leto povečuje, načrtujemo za nadzor na področju varstva okolja in narave ter zaščite voda približno 6.500 rednih in izrednih inšpekcijskih pregledov.

1. Načrt upravljanja voda na vodnem območju Donave in na vodnem območju Jadranskega morja za obdobje 2016–2021 in Program ukrepov upravljanja (<http://www.mop.gov.si/si/delovna_podrocja/voda/nacrt_upravljanja_voda/#c18222>) [↑](#footnote-ref-1)
2. [Program upravljanja območij Natura 2000 za obdobje 2015–2020](file:///C:\Users\BarosV37\AppData\Local\Microsoft\Windows\INetCache\Content.Outlook\T3WHK6OC\Program%20upravljanja%20območij%20Natura%202000%20za%20obdobje%202015–2020) (http://www.natura2000.si/index.php?id=330) [↑](#footnote-ref-2)